13:02 / 29.07.2020 1445 pdf Ўқиш режими + -\nعَنْ عَبْدِ اللهِ بْنِ عَمْرٍو رَضِيَ اللهُ عَنْهُ قَالَ: سَمِعْتُ رَسُولَ اللهِ صلى الله عليه وسلم يَقُولُ: إِنَّ اللهَ عَزَّ وَجَلَّ خَلَقَ خَلْقَهُ فِي ظُلْمَةٍ فَأَلْقَى عَلَيْهِمْ مِنْ نُورِهِ، فَمَنْ أَصَابَهُ مِنْ ذَلِكَ النُّورِ اهْتَدَى، وَمَنْ أَخْطَأَهُ ضَلَّ، فَلِذَلِكَ أَقُولُ جَفَّ الْقَلَمُ عَلَى عِلْمِ اللهِ تَعَالَى. رَوَاهُ التِّرْمِذِيُّ فِي الْإيمَانِ بِسَنَدٍ حَسَنٍ.\n«Расулуллоҳ соллаллоҳу алайҳи васалламнинг «Албатта, Аллоҳ азза ва жалла Ўз махлуқотларини зулматда халқ қилди. Бас, уларга Ўз нуридан ташлади. Кимга ўша нурдан етса, ҳидоятга киради. Кимга етмаса, залолатга кетади. Шунинг учун «Аллоҳ таолонинг илмидаги нарсада қалам қуриган», дейман-да», дедилар».\nТермизий «Иймон» китобида ҳасан санад ила ривоят қилган.\nШарҳ: Бу ҳадиси шарифда кишиларнинг ҳидояти ҳақидаги масала кўтарилмоқда. Албатта, бу масала қадимдан кўпчиликнинг бошини қотириб келган. Киши ҳидоятни ўз ихтиёри ила топадими ёки бу ишга унинг дахли йўқми? Баъзилар «Инсон ҳеч қандай ихтиёрга эга эмас, у пешонасига нима ёзилса, шунга юради», дейдилар. Бошқалар эса «Инсоннинг ўз ихтиёри бор, у нимани хоҳласа, шуни қила олади», дейдилар.\n«Ҳар бир туғилган бола фақат фитрат (соф табиат) ила туғилади. Бас, ота-онаси уни яҳудий ва насроний ёки мажусий қилади. Бу худди ҳайвоннинг бут-бутун ҳайвон туғишига ўхшайди. Сиз унда қулоқ-бурни кесилганини ҳис қилганмисиз?» дедилар.\n«Агар хоҳласангиз, «(Бу) Аллоҳ одамларни яратган асл табиатдир. Аллоҳнинг яратганини ўзгартириб бўлмас. Ушбу тўғри диндир» деган оятни ўқинг», дер эди» («Рум» сураси, 30-оят).\nУшбу ҳадисда Аллоҳ таоло инсонларни соф табиат билан яратса ҳам, кейинчалик инсонларнинг, хусусан, ота-онанинг тарбияси сабабли бу софликка футур етиши, унинг бузилиши ҳақида сўз кетмоқда. «Фитрат» дегани соф табиат, динни тўғри қабул қилишга бўлган истеъдод, деганидир.\nЯъни ота-оналар ўз фарзандларини ўз динларида тарбиялашлари оқибатида болаларнинг соф табиати бузилиб, яҳудий, насроний ва мажусий бўлиб қоладилар.\nЯъни ҳар бир ҳайвон боласи онасидан бут-бутун туғилади. Бирортасининг қулоғи ёки бурни кесилмаган бўлади. Аммо эгалари белги қўйиш мақсадида ва яна бошқа ниятда қулоқларини, бурунларини кесадилар ва ҳоказо. Шунга ўхшаб, инсон ҳам онадан соф табиат билан туғилади, у яҳудий, насроний ёки мажусий бўлиб туғилмайди. Ота-онасининг тарбияси туфайли яҳудий, насроний ёки мажусий бўлади. Ҳазрати Абу Ҳурайра розияллоҳу анҳунинг ушбу ҳадисни ривоят қилгандан сўнг:\n«Агар хоҳласангиз, «(Бу) Аллоҳ одамларни яратган асл табиатдир. Аллоҳнинг яратганини ўзгартириб бўлмас. Ушбу тўғри диндир» деган оятни ўқинг», деб қўядиган одатлари бор эди. Яъни Пайғамбаримиз соллаллоҳу алайҳи васалламнинг ҳадисларида келган маънони Қуръони Карим ҳам тасдиқлашини билдириб қўймоқчи бўлар эдилар.\nБинобарин, инсоннинг яхши йўлни танлаши ва ёмон йўлдан четлаши матлубдир. Агар баъзи кишилар ўйлаганидек, ҳидоят йўлини танлашда ва унга ҳаракат қилишда инсоннинг ҳеч қандай ўрни бўлмаганида, яхши билан ёмон одамнинг орасида фарқ бўлмасди. Динлар, пайғамбарлар ва илоҳий китобларнинг мутлақо аҳамияти қолмас эди.\nМушриклар ўзларининг ширки Аллоҳ таолонинг хоҳиши билан бўлганлигини ва уларнинг айблари йўқлигини даъво қилишганда, Аллоҳ таоло «Анъом» сурасида уларга кучли раддия қилган:\n«Ҳали ширк келтирганлар: «Агар Аллоҳ хоҳлаганда, биз ҳам, ота-боболаримиз ҳам ширк келтирмас эдик ва бирор нарсани ҳаром қилмас эдик», – дерлар. Улардан олдингилари ҳам азобимизни татигунларига қадар шунга ўхшаш ёлғонга чиқариб турганлар. «Ҳузурингизда бизга чиқариб кўрсатадиган бирон илм – ҳужжат борми? Фақат гумонга эргашмоқдасиз ва сизлар фақат ёлғон гапирмоқдасиз», – деб айт» (148-оят).\nБу ояти каримада Аллоҳ таоло ҳақиқий илмий тортишув, баҳс давомида енгилиб қолган мушрик ва кофирларнинг энг охирида айтадиган гапларини келтирмоқда:\n«Ҳали ширк келтирганлар: «Агар Аллоҳ хоҳлаганда, биз ҳам, ота-боболаримиз ҳам ширк келтирмас эдик ва бирор нарсани ҳаром қилмас эдик», – дерлар».\n«Улардан олдингилари ҳам азобимизни татигунларига қадар шунга ўхшаш ёлғонга чиқариб турганлар».\nШунингдек, улардан кейингилар ҳам шундай қиладилар. Улар ҳеч бир ишни Аллоҳнинг хоҳишидан ташқарида қилмаган эмишлар. Яъни агар Аллоҳ хоҳлаганида, ширк келтирмас, кофир бўлмас, гуноҳ қилмас эканлар. Шу билан ўзларини оқламоқчи бўладилар.\n«Ҳузурингизда бизга чиқариб кўрсатадиган бирон илм – ҳужжат борми?»\nЯъни Аллоҳ сизларнинг ширк келтиришингизни, баъзи нарсаларни ҳаром деб эълон қилишингизни хоҳлаганини исбот қиладиган ҳужжатингиз борми? Аллоҳ Ўз бандаларидан нимани хоҳласа, очиқ-ойдин айтиб қўйган. Бандаларнинг иймон келтиришларини хоҳлагани учун «Иймон келтиринглар», деган. Кофир-мушрик бўлишларини хоҳламагани учун «Куфр келтирманглар, мушрик бўлманглар», деб қатъий ҳукм этган. Шунингдек, бандалари нимани қилишини хоҳласа, амр, нималарни қилмаслигини хоҳласа, наҳий қилиб, қайтариб қўйган. Аллоҳнинг барча хоҳиш-истаги очиқ-ойдин, илмий собит бўлган нарсалардир. Аллоҳнинг хоҳиш-истаги ичида «Ширк келтиринг, баъзи нарсаларни ҳаром қилинг», деган буйруқ йўқ. Ёки «Менинг ғойиб, ҳеч ким билмайдиган хоҳишларимни излаб топиб, ўшанга амал қилинг», деган гапи ҳам йўқ. Аммо:\n«Фақат гумонга эргашмоқдасиз ва сизлар фақат ёлғон гапирмоқдасиз», – деб айт».\nКейинги оятда шундай дейилади:\n«Сен: «Етук ҳужжат Аллоҳнинг Ўзидадир. Агар хоҳласа, ҳаммангизни ҳидоятга солар эди», – деб айт».\nМушрикларнинг «Агар Аллоҳ хоҳласа, ширк келтирмас эдик» деган гапларини тасдиқловчи ҳеч қандай далил-ҳужжатлари йўқ экани аён бўлди. Аммо уларга қарши ва Аллоҳ таолонинг ҳақ экани ҳақидаги «етук ҳужжат Аллоҳнинг Ўзидадир».\n11:00 / 29.07.2020 1209\n13:00 / 30.07.2020 1314\n1476 13:06 / 23.09.2020\n2118 16:02 / 19.02.2020\n2932 05:00 / 03.03.2017\n1961 13:00 / 17.06.2020


Ўзбекистоннинг Хитойдаги элчиси тайинланди - 28.07.2017, Sputnik Ўзбекистон\nЎзбекистоннинг ХХР даги элчиси этиб Бахтиёр Саидов тайинланди 28.07.2017, Sputnik Ўзбекистон\n© AP Photo / Andy WongХитой байроғи\nЎзбекистоннинг ХХР даги элчиси этиб Бахтиёр Саидов тайинланди\nТОШКЕНТ, 28 июл — Sputnik. Ўзбекистоннинг Хитойдаги элчиси тайинланди, деб хабар қилинди Ўзбекистон ТИВ расмий сайтида.\n"Бахтиёр Саидов Ўзбекистон Республикасининг Хитой Халқ Республикасидаги Фавқулодда ва Мухтор Элчиси этиб тайинланди. Б.Саидов илгари "Ўзбекенгилсаноат" АЖ бошқаруви раисининг биринчи ўринбосари — бош менежери бўлиб ишлаган", — дейилади хабарда.\nЭслатиб ўтамиз, Ўзбекистон ва Хитой алоқалари кегинги вақтларда янада жипслашмоқда.\nЎзбекистон президенти Шавкат Мирзиёевнинг 11-15 май кунлари Хитойда ташрифи давомида Хитой ва Ўзбекистон орасида энергетика, нефтни қайта ишлаш, электростанцияларни замонавийлаштириш, қишлоқ хўжалиги, кимё саноати, транспорт коммуникациялари ва бошқа соҳаларга оид ҳужжатлар имзоланган. Сал олдин эса икки мамлакат ташқи савдо ҳажмини 10 млрд доллардан оширишга келишгани ҳақида хабар берган эдик.


18:00 / 30.08.2017\nЎзбекистон алоқа оператори Beeline Бенинда роуминг географиясини кенгайгани ҳақида хабар беради. Etisalat компанияси билан имзоланган шартномалар натижасида, Beeline абонентлари CAMEL-роуминг хизматидан фойдаланишлари мумкин.\nЭслатиб ўтамиз, CAMEL-роуминг хизмати исталган мусбат балансда, яъни абонент баланси $0 га тенг бўлгунига қадар $50 кафолатли бадалсиз Beeline алоқасидан фойдаланиш имконини беради. Бунда ҳисобдаги маблағ реал вақт режимида ечиб олинади. CAMEL роуминг активлаштиришни талаб қилмайди, чунки хизмат телефонда автоматик тарзда ёқилган. Хизматдан олдиндан тўлов тизимидаги тариф режаларидан фойдаланувчи абонентлар - жисмоний шахслар ҳисобларида исталган мусбат қолдиқ бўлганида фойдаланишлари мумкин.\nBeeline бренди Ўзбекистон республикаси ҳудудида МЧЖ Unitel‘нинг савдо белгиси ҳисобланади. Компания 1996 йилда ташкил этилган. Компаниянинг тижорат фаолияти 1997 йил 25 сентябрь куни бошланган. Ҳозирги кунда компания Ўзбекистон GSM -операторлари қаторида етакчи ўринни эгаллаб келмоқда. 2015 йил натижалари бўйича компания абонентларининг сони 9,9 миллион кишини ташкил қилди. 2006 йил 12 сентабрдан бошлаб “Unitel” МЧЖ “Beeline” савдо белгиси остида хизмат кўрсатиб келмоқда. 2008 йил 2 декабрь куни “Unitel” компанияси Ўзбекистонда биринчи бўлиб, 3G тармоғи ишга туширилиши тўғрисида эълон қилди. 2014 йилнинг 4 сентябрь куни Beeline Ўзбекистонда илк бор 4G LTE тармоғини ишга туширди.\nBuzton Қўшма корхонаси 1995 йилда Тошкент шаҳрида ташкил этилган. Биринчи босқичда компаниянинг асосий фаолият йўналиши бўлиб халқаро, шаҳарлараро ва маҳаллий рақамли телефон алоқасини тақдим этиш ҳисобланар еди. 2000 йилдан бошлаб компания телекоммуникациялар бозорида ўз фаолият доирасини кенгайтирди, ва Интернетга кириш ҳамда маълумотлар узатиш бўйича хизматлар тақдим этишни бошлади. Ҳозирги кунда Buzton ҚК интеграцияланган алоқа хизматлари оператори сифатида фаолият кўрсатмоқда, яъни мижозларга замонавий телекоммуникация хизматлари бутун мажмуасини: телефония, маълумотлар узатиш ва Интернетга кириш хизматларини тақдим етмоқда. 2008 йилда Buzton ҚК МЧЖ VimpelCom Компаниялар гуруҳи таркибига кирди.\nUnitel МЧЖ матбуот котиби Эльвира Сеттарова\nFacebookда биз билан бирга бўл: http://www.facebook.com/beeline.uz\nТwitterда биздан бохабар бўлиб тур: http://www.twitter.com/beeline_uz\n“Одноклассники”да бизни муҳокама қил: http://www.twitter.com/beeline_uz


Инқироз сиёсий ўйинларни кутиб ўтирмайди | Azon.uz - Ахборот-таҳлилий портал\nИнқироз сиёсий ўйинларни кутиб ўтирмайди\n1843 14:00 15.05.2020\nАфсуски, Тожикистонда коронавирус эпидемияси узоқ вақт тан олинмагани оғир оқибатларга олиб келишни бошлабди. Фақатгина расмий маълумотларга кўра, кунига юзлаб одамларда вирус аниқланмоқда. Мамлакатдаги ягона тест ўтказувчи лаборатория кунига кўпи билан 250 та тест ўтказиши инобатга олинса, бу жуда юқори кўрсаткич.\nЎлимлар сони расман 30 га яқинлашган. Муқобил ресурслар эса шу пайтгача 200 дан ортиқ тожикистонлик коронавирусдан вафот этганини қайд этган (https://kvtj.info/). Бунда бошқа касалликлар, жумладан асосан пневмониядан вафот этган деб эълон қилинган, аслида эпидемия қурбони бўлган беморлар ҳисобланган. Айтганда, турли манбалар ўлим статистикасини худди шу усулда Россия ва Қозоғистон ҳам камайтираётганини хабар берганди.\nТожикистонда эпидемия тан олинмай келганига уни тан олишни истамасликдан чуқурроқ сабаблар ҳам ётганди. Жумладан, бу мамлакатда муҳим сиёсий ўзгаришларга халал бериши мумкин эди - март ойида парламент сайлови ўтказилиб, апрелда президентнинг ўғли Рустам Эмомали Сенатга раис бўлганди. Бундай инқирозли вазиятлар эса сиёсий ўйинларни тугатиб олишни кутиб ўтирмайди.\nинқироз сиёсий инқироз сиёсий ўйинлар Махсус Мақолалар таҳлил\n“Сурия инқирози Россиянинг айби билан боши берк кўчага кириб қолди”\n1099 20:20 30.09.2020\nГермания инқироздан чиқиш йўлини эълон қилди\n672 21:20 21.08.2020\n1327 15:30 12.08.2020\nSaudi Aramco'нинг соф фойдаси сезиларли даражада тушиб кетди\n437 15:30 11.08.2020\nЭрдоған: “Исломий иқтисод – инқироздан чиқиш калити”\n1509 16:00 15.06.2020


hidoyat.uz – “Мовароуннаҳр” нашриётининг сайти - ҒОЛИБЛАР ТАҚДИРЛАНДИ\n2014 йил 30 декабрь куни Ўзбекистон мусулмонлари идорасида “Сарҳисоб” танловининг якуний босқичи бўлиб ўтди.\nТелевидение, радио, даврий матбуот ва интернет йўналишларида энг яхши деб топилган ижодий ишлар муаллифлари ҳамда ушбу йўналишларда алоҳида намуна кўрсатган тарғиботчилар махсус диплом ва эсдалик совғалари билан тақдирландилар.\nЭътиборлиси, танловнинг олий мукофотига “Ислом нури” газетаси таҳририяти муносиб деб топилди.\nТадбирда сўзга чиққанлар танлов ғолибларини самимий қутлаб, келгуси ишларида муваффақиятлар тиладилар. Ўз навбатида ғолиблар номидан сўз олганлар танлов ташкилотчиларига миннатдорликларини изҳор этиб, ушбу юксак эътироф диний-маърифий соҳадаги ишларни янада фаоллаштиришга ундашини таъкидладилар.


Йозеф Блаттер шифохонадан чиқди\n17:55 / 12.11.2015\nУ шифохонага асаб тизимидаги муаммолар сабабли тушиб қолганди.\n"Жаноб Блаттер бир неча кун шифохонада бўлди. У бу вақтда соғлигини барқарорлаштириш билан банд бўлди", деб маълум қилган унинг маслаҳатчиси Клаус Штелькер.\nЭслатиб ўтамиз, 8 октябрь куни ФИФА ахлоқ қўмитасининг арбитраж палатаси Блаттерни ўз лавозимидан ва футболдаги фаолиятидан 90 кунга четлаштирганди. У билан биргаликда УЕФА президенти Мишель Платини ва ФИФА Бош котиби Жерома Вальке ҳам шу муддатга футболдан четлаштирилганди.\nШвейцария Адлия федерал бюроси 25 сентябрдан Блаттерга нисбатан жиноий иш қўзғаганди. Йозеф пулларни ўзлаштиришда гумон қилинмоқда.\nМаълумот учун, Блаттер ФИФА президентлигида 1998 йилдан буён ишлаб келаётганди. Жорий йилнинг 29 май куни бўлиб ўтган сайловларда ҳам у ғалаба қозонган бироқ ташкилотда коррупция билан боғлиқ можаролар пайдо бўлгач, 2 июнда истеъфога чиқиши ҳам маълум қилганди.\nАйни вақтда, кейинги сайловларгача ФИФАни вице-президент Исса Ҳаяту (Африка Футбол конфедерацияси раҳбари) вақтинчалик бошқариб турибди.


«Карантинга олинганлар билан ишлаётганимдан онам бехабар…» - zarnews.uz\nКарантинга олинган шахсларга тиббий ёрдам кўрсатаётган шифокор билан суҳбатлашиб қолдим. Исм-шарифини айтмасликни илтимос қилди. Сабаби… Бу ҳақда суҳбат давомида билиб оласиз. Бундай пайтдаги шифокор машаққати, аҳолининг тушуниб-тушунмай йўл тутаётгани ҳақида мутахассисларнинг фикрлари сизни ҳам эътиборсиз қолдирмаса керак.\n- Ўз ихтиёрингиз билан бордингизми, карантин ҳудудига ишлашга?\n- Тўла ўз ихтиёрим билан деб айтолмайман, шифокорлик мажбурияти, бурчим шуни тақозо қилди. Гиппократ қасамини ичганман, ахир. Ҳозирга қадар бу қасамга хиёнат қилганим йўқ. Айни бугунги оғир кунларда эса бундай йўл тутишга виждоним йўл қўймайди. Шунинг учун ҳеч иккиланмай ушбу ҳудудга ишлаш учун келдим.\n- Оила аъзоларингиз бу қарорингизни, ишингизни қандай қабул қилишди?\n- Онамдан узоқда яшаймиз. Шунинг учун у кишига билдирмадим. Оналарнинг феълини биласиз, мен ўн тўрт кун бу ерда ишласам, у киши ўн тўрт кун игна устида ўтиргандай бўлади. Хавотирдан ўзига бирор хасталик орттириб олиши ҳеч гапмас. Рафиқам, фарзандларим ишимни яхши тушунишади. Улар билан доимий равишда хабарлашиб тураман.\n- Иш тартибингиз аввалги кундалик ишингиздан кескин фарқ қилади, шундайми?\n- Албатта! Аввало шуни айтиш керакки, ҳар бир шифокор ҳозирги эпидемиологик вазиятда қандай ишлаш кераклигидан жуда яхши хабардор. Қайси шифокор бўлишидан қатъи назар у аввало умумий даволаш амалиётидан ўтади, врачлар амалга ошириш керак бўлган биринчи ёрдам ҳақида яхши тушунчага эга. Эпидемиологик вазиятда ҳам ўзини қандай тутиш кераклигини шу соҳа вакилларини тайёрлайдиган таълим даргоҳида ўқиганлар жуда яхши хабардор. Ижтимоий тармоқларда бу вазиятга шифокорларимиз тайёр эмас эди, биринчи марта дуч келиши, деган фикрларни ҳам ўқиб қоламиз. Тўғри, ҳозирги ҳолатга нафақат шифокорлар, балки бутун дунё биринчи марта тўқнаш келиши. Унга қарши курашишда нафақат шифокорларнинг, балки аҳолининг, умуман, барча соҳа вакилларининг бирдамлиги, вазиятга тўғри баҳо берган ҳолда шифокорлар тавсиясига қатъий амал қилиши муҳим аҳамиятга эга.\n- Назаримда, сиз иш жараёнидаги қийинчиликларни айтиб ўтмоқчи эмассиз...\n- Биринчи навбатда, эпидемиологик вазиятда шифокор ўзини ҳимоя қилиш мақсадида кийиши лозим бўлган комбенезонни кийишнинг ўзи яхшигина вақт талаб қилади. Табиийки, бу кийимни ечмай 16 соат ишлашимиз керак. Шунинг ўзини тасаввур қилиб кўринг. Ҳар бир даволовчи беморимиз вирус юқтирган инсон бўлиши эҳтимоли бор. Шифокор ҳам инсон, у ҳам бу вазиятда ўзидан хавотир олиши табиий. Мамлакатимиз раҳбари айни кунлардаги вазиятда шифокорларни алоҳида эътироф этиши, рағбатлантириши, тўғриси, кўпчилик шифокорларнинг ўз ишига янада масъулият билан ёндашишига сабаб бўлди.\n- Карантин қоидаларига амал қилишга бўйин эгмаётганларга нима деган бўлардингиз?\n- Карантин ҳудудида ҳам зерикканидан у хонадан бунисига, шунчаки, ҳангома қилиш учун тўпланиб олаётган кишилар бор. Улар ўз ҳаётини хатарга қўяётганлигини тушунтириб келаяпмиз. Зарур бўлганда чоралар ҳам кўриляпти. Юқорида айтганимдай, бутун дунё ҳозирча бу хасталик олдида бош эгиб турибди. Шу фактнинг ўзи ҳаётимизни асрашимиз, тавсияларга амал қилишимиз кераклиги учун асос бўла олмайдими? Давлатимиз бу борада энг зарур чораларни кўраётгани осонлик билан бўлаётгани йўқ. Сиздан талаб этилаётгани эса уйда ўтириш, мабодо кўчага чиқиш мажбурияти туғилганда ҳам барча қоидаларга риоя этиш. Зериккандан, гап сотиш учун кўчага, шунчаки, айланиб келиш учун дўконга чиқишни бас қилинг! Уйда қолинг!\nТеглар: шифокор коронавирус карантин\nНукусдан самарқандлик шифокорларга миннатдорчилик хати келди\nРоссиялик шифокорлар миссияси якунланди, уларнинг иккитаси кўкрак нишони билан тақдирланди\nПрокуратура шифокорнинг ИИБ ходими томонидан калтаклангани юзасидан маълумот берди\nБош прокуратура Тошкент вилояти юқумли касалликлар шифохонаси бош шифокорининг ҳибсга олингани юзасидан расмий баёнот берди


ТЕРРОРИЗМГА ҚАРШИ КУРАШИШДА ЖАМОАТЧИЛИК НАЗОРАТИ — Dilnoma\n03.10.2020 Дилрабо Курязова Ҳуқуқ\nБугунги кунда экстремизм ва терроризм нафақат алоҳида мамлакатларнинг миллий хавфсизлигига, балки жаҳон ҳамжамиятига жиддий таҳдид солаётган омилга айланди. Сўнгги пайтларда тобора кучайиб бораётгани мазкур муаммонинг нақадар долзарб эканлигини назарда тутиб, Президентимиз Шавкат Мирзиёев ўзининг Олий Мажлисга 2017 йилги Мурожаатномасида: «Айни вақтда дунёнинг баъзи минтақаларида юзага келган нотинч вазият аҳоли миграцияси кучайишига, бу эса, ўз навбатида, терроризм ва экстремизмнинг тарқалишига ҳамда уларнинг глобал муаммолардан бирига айланишига олиб келмоқда. Бундай вазиятда миллий давлатчилигимиз, мустақиллигимиз, аҳолимизнинг тинч ва осойишта ҳаёти ва хавфсизлигимизни сақлаш биз учун энг устувор вазифага айланиб бормоқда», – дея таъкидлаб ўтган.\nҚайд этиш жоизки, турли экстремистик ва террористик ташкилотлар Марказий Осиё республикаларидаги ижтимоий-сиёсий вазиятни издан чиқаришга қаратилган фаолиятини давом эттирмоқда. Шу нуқтаи назардан, давлатимиз раҳбари жаҳон ҳамжамияти эътиборини Марказий Осиёда хавфсизлик ва барқарорликни таъминлаш мақсадида амалий ҳамкорликни янада мустаҳкамлаш, терроризм ва экстремизм, трансмиллий жиноятчилик ва наркотрафик таҳдидларига қарши самарали курашишни БМТ превентив дипломатия усулларидан фойдаланган ҳолда, шунингдек, МДҲ, ШҲТ, ЕХҲТ ва бошқа нуфузли халқаро ҳамда минтақавий тузилмалар механизмлари доирасида ўзаро ҳамкорлик, минтақа мамлакатлари ўртасидаги амалий ҳамкорлик механизмлари доирасида таъминлаш мумкин эканига, хавфсизликка таҳдидларни «ўзиники ва ўзгаларники» деб ажратишдан воз кечиш, «яхлит хавфсизлик» тамойилига амалда риоя қилиш зарурлигига қаратмоқда.\nЎзбекистон терроризм таҳдидлари ва унинг зарарли оқибатларини ўз бошидан кечирган мамлакатлардан бири ҳисобланади. Юртимизда ушбу иллатларга қарши курашиш, унинг олдини олиш бўйича жаҳон ҳамжамиятига намуна бўла оладиган даражада ўзига хос тажриба шаклланган. Президентимизнинг БМТ Бош Ассамблеяси 72-сессиясидаги нутқида халқаро терроризм ва экстремизмнинг илдизини бошқа омиллар билан бирга, жаҳолат ва муросасизлик ташкил этиши, шу муносабат билан одамлар, биринчи навбатда, ёшларнинг онгу тафаккурини маърифат асосида шакллантириш ва тарбиялаш энг муҳим вазифа эканини таъкидлади.\nЎзбекистон Республикаси Конституциясида кафолатланган ҳуқуқимизга кўра, ҳар бир шахс аниқ содир этган ғайриқонуний ҳаракати учун жазонинг муқаррарлиги суд ҳукмига кўра таъминланади. Ҳеч ким ноҳақ айбланишига йўл қўйилмайди. Суд адолат принципларига асосланиб, гувоҳларнинг кўрсатувлари ва аниқ асослантирилган далиллар мажмуига кўра ҳукм чиқаради. Бу чиқарилган ҳукмнинг асослилиги назорат тартибида, кассация ва аппеляция тартибида юқори суд инстанциялари томонидан назорат қилинади. Шу билан бирга, бир шахс содир этган жиноятга бошқа шахс, унинг яқинлари (албатта, агар жиноятга алоқадор бўлмаса) масъул бўлмайди ва жавобгарликдан озод этилади.\nТерроризм кишилар, жамоатлар ёки давлатларнинг дини, жони, онги, моли, номусига бузғунчилик билан душманлик қилишдир. Унинг доирасига қўрқитиш, азият етказиш, таҳдид қилиш, ноҳақ ўлдириш, мол-мулкни тортиб олиш, йўлтўсарлик, зўравонлик, таҳдиднинг барча турлари билан якка ёки жамоавий тарзда жиноий режани амалга ошириш киради. Ушбу ҳаракатларнинг мақсади кишилар орасида қўрқув, таҳлика солиш, азият етказиб қўрқитиш ёки бошқаларнинг ҳаёти, эркинликлари ва мол-мулкини хавф-хатарга қўйишдир. Буларнинг барчаси бузғунчилик қилиш бўлиб, Аллоҳ Қуръони Каримда мусулмонларни бу ишдан қайтарган. Ақидапарастлик, бузғунчилик бугунги кунда пайдо бўлган долзарб масалалар эмас, бу муаммога нисбатан буюк алломалар ҳам кўп мурожаат этиб, уларнинг салбий оқибатларига ҳуқуқий ва фиқҳий жиҳатдан баҳо берган.\nДавлатимиз раҳбари БМТ Бош Ассамблеясининг 72-сессиясида «Биз муқаддас динимизни азалий қадриятларимиз мужассамининг ифодаси сифатида беҳад қадрлаймиз. Биз муқаддас динимизни зўравонлик ва қон тўкиш билан бир қаторга қўядиганларни қатъий қоралаймиз ва улар билан ҳеч қачон муроса қила олмаймиз. Ислом дини бизни эзгулик ва тинчликка, асл инсоний фазилатларни асраб-авайлашга даъват этади» – деган эди. 2018 йилнинг 12 декабрь куни БМТ Бош Ассамблеясининг ялпи сессиясида «Маърифат ва диний бағрикенглик» деб номланган махсус резолюция қабул қилинди. Лойиҳаси Ўзбекистон томонидан ишлаб чиқилган ҳужжат БМТга аъзо барча давлатлар томонидан бир овоздан қўллаб-қувватланди. Резолюциянинг қабул қилиниши Президентимиз илгари сурган ташаббуснинг амалий ифодаси бўлди. Ушбу резолюция бағрикенглик ва ўзаро ҳурматни қарор топтириш, диний эркинликни таъминлаш, эътиқод қилувчиларнинг ҳуқуқини ҳимоя қилиш, уларнинг камситилишига йўл қўймасликка кўмаклашишга қаратилганлиги таъкидланди.\nХулоса қилиб айтганда, терроризм иллатига қарши курашишда замонавий ҳуқуқ манбаларидан ташқари, оммавий ахборот воситалари фаолияти ва жамоатчилик назоратидан унумли фойдалансак, жамиятда тарғибот тадбирларига алоҳида эътибор қаратсак, юртимизда тинчлик-хотиржамликни таъминлашга ўзимизнинг муносиб ҳиссамизни қўшган бўламиз.


“Ўлигини бўлса ҳам бағримга боссам эди…” – Фарғона каналига чўккан йигитнинг аянчли қисмати (Effect.uz суриштируви) - EFFECT.UZ\n. 00:26 | 04.01.2021\nЖорий йилнинг 22 декабрь куни 17 ёшга тўлиш арафасида бўлган ёзёвонлик йигит Абдулазиз Абдурасулов “Катта Фарғона” каналига чўкиб кетган. Буни йигитнинг дўстлари ҳам тасдиқлашди.\nДастлабки маълумотларга кўра, у севган қизи билан урушиб қолиб, шу йўлни танлаган бўлиши мумкин. Катта эҳтимол билан йигит ҳалок бўлган. Айни вақтда йигитнинг мурдасини ФВВ қутқарув гуруҳи тезкор ходимлари, йигитнинг отаси ва маҳалладошлари каналдан излашмоқда.\nEffect.uz мухбири Машҳурбек Назаров ҳолат бўйича журналистик суриштирув ишларини олиб бориб, йигитнинг отаси билан суҳбатлашди.\n“Сувнинг остки қисмидаги босим юқори. ФВВ ходимлари ҳам имкон борича ёрдам беришмоқда. Сувни пасайтириб беришса, мен ўғлимнинг ўлигини бўлса ҳам топган бўлардим. Халқ, маҳалла одамлари ҳам ҳар куни ёрдам беришяпти. Мурожаат қилдик, сувни бироз пасайтириб беришди. Аммо шунда ҳам ўғлимни на ўлиги на тириги топилмаяпти.\nАдашмасам, ўғлим ўзининг жонига қасд қилган. Ўзим Россияда эдим, Ўзбекистонга Қирғизистондан кириб келдим. Уйдагиларга бу ҳақида айтмаган эдим, айтсам бўлмасмиди. Дўстларининг айтишича, ўзи сувга ташлаган. Нима бўлганини фақат ўша дўстлари ва Худо билади холос. Асосий мақсад боламни топиб олсам, бўлди. Ўлигини бўлса ҳам бир бағримга боссам бўлди эди”, дейди Абдулазизнинг отаси.\nЙигит йўқолган кундан бери қидирув ишлари бошлаб юборилган. Мана орадан 13 кун вақт ўтди-ки, бола топилмаяпти. Абдулазизнинг ҳалок бўлгани ҳақида эса аниқ маълумотлар йўқ. Йигитнинг яқинлари қидирув ишлари жадаллашиши оқибатида ҳеч бўлмаса унинг жасади топилишни истамоқда.\nКуни-кеча ижтимоий тармоқларда эълон қилинган видеоларда отаси маҳалладошлари билан чўкиб кетган ўғлини бир неча кундан бери каналдан қидираётгани тасвирланган эди.\n“Абдулазиз, Абдулазиз” дея дод-фарёд чекяпти ота. Бу дунёда ҳеч қачон ота-она боласининг мурдасини кўрмасин. Энг ачинарлиси, Абдулазиз отасининг ёлғиз ўғли бўлган.\nTeglar:Ёзёвон, Фарғона канали


Николай ЛАПА: «БОЛАЛАР ФУТБОЛИДА ТУРЛИ ТУРНИРЛАР НИҲОЯТДА ЗАРУР»\nКиритилган сана: 27.03.2013.\nУкраиналик мураббий Николай Лапа уч ой кам икки йилдан бери «Машъал» футбол мактабида ишлаб келяпти. У бу йилдан бошлаб 2000 йилда туғилган футболчилар билан бирга 1998 йилги гуруҳни ҳам шуғуллантирмоқда. Яқинда ушбу мураббий билан суҳбат қуриб, ундан бу ердаги иш фаолияти қандай кетаётгани, нега «Машъал»ни танлагани ҳамда болалар футболига оид фикрларини сўрадик.\n- Николай Петрович, шу йилнинг июль ойида «Машъал» футбол мактабида иш бошлаганингизга икки йил тўлади. Суҳбат аввалида бу ердаги дастлабки кунларни эслаб ўтсангиз.\n- Худди кечагидек эсимда, Муборакка ҳамкасбим Самир Назимович билан ташриф буюргандик ва бизни ўша пайтда Сеид Сеидов кутиб олганди. Биргаликда тушлик қилгач, Сеид Юсупович бизни футбол мактаби, майдонлар ҳамда асосий жамоа уй учрашувларини ўтказадиган стадион билан таништирди. Ўша вақтда клуб тарбияланувчилари «Чашма» номли ёзги оромгоҳда дам олишаётган экан. Эртаси куни биз ҳам ўша ерга йўл олдик. Бошқа давлатдан келганимиз боис олдимиздаги биринчи иш клуб ва футболчилар билан яқиндан танишиш эди. Шу боис лагерга борганимиздан сўнг аввал мураббий ва футболчилар билан яқиндан танишдик. Оромгоҳда ўзига хос имтиҳон ўтказдик ва имтиҳон натижаларига кўра энг кучсиз гуруҳ 1997 йилда туғилган футболчилар гуруҳи эканлиги маълум бўлди. Кейин билсак, бу нарса «Машъал»дагилар учун янгилик эмас экан. Оромгоҳда бир ҳафтага яқин бўлдик, кейин яна Муборакка қайтиб ишга киришдик.\n- 1997 йилда туғилган футболчилардан иборат гуруҳ энг кучсизи эканлигини қандай аниқладингиз?\n- Бу қийин эмас. Футболчиларга турли эстафета машқларини бажаришни топширасиз ва шунга қараб ким кучли, ким кучсизлигини билиб оласиз. Бунинг учун футболчининг кўзи боғланади ва уч марта ўнгдан чапга, кейин чапдан ўнгга айланади. Сўнгра қўлидаги тўпни дарвоза томон тўғри отиши талаб этилади. Ўшанда 1997 йилги гуруҳ ўйинчиларидан ҳеч ким тўпни дарвозага тўғри ота билмаганди. Ваҳоланки, улардан бир ёш кичик 1998 йилда туғилган футболчилар бу ишни ҳарқалай яхши бажаришганди. Бундан ташқари, футболчиларнинг техник-тактик ҳаракатларини ҳам синовдан ўтказиб кўргандик.\n- «Машъал»да ишлаш варианти қандай юзага келганди?\n- Бунинг ҳеч қандай сири йўқ. Агентлик билан шуғулланаётган бир танишимиз бор, ўша бизни бу ерга ишлашга таклиф қилганди. У ўз вақтида Анатолий Демьяненкони ҳам «Насаф»га чақирган. Ўшанда «Машъал» футбол клуби бош директори Абдужалил Аралов эди ва у киши бизни Муборакда кўрганидан хурсанд эканлигини айтганди. Қисқаси, бизни «Машъал»га Абдужалил Акмалович чақирган десам ҳам бўлади.\n- Сиз биринчи марта бошқа давлатда ишлаяпсиз, шундайми?\n- Мураббий сифатида шундай. Аммо тўп тепиб юрган кезларим Украинадан ташқари Россияда ҳам ўйнагандим. Хабаровскда ўйнаган пайтимда у ерда болалар футболи қанчалик ривожланаётганини доим кузатиб борардим. Ўшандаёқ менда кейинчалик болалар мураббийи бўлиб ишлаш фикри юзага келганди. Болалар футболини ривожлантириш учун биринчи навбатда маблағ бўлиши, ёш футболчиларни доим тўп ва бошқа керакли спорт анжомлари билан таъминлаш, сифатли майдонларга эга бўлиш ҳамда кучли мураббийларни ёллаб уларга вақтида ойлик бериш талаб этилади. Шундагина натижа бўлиши мумкин. Катта футболда ўйинчиларга ҳар куни кўп ҳам эътибор бермасдан юриш мумкиндир, аммо болалар футболида боланинг ҳар бир ҳатти-ҳаракатини мунтазам кузатиб бориш мураббий учун энг муҳим омил ҳисобланади.\n- Ўйинчи сифатида сизга омад кулиб боққанми?\n- Менда ғайритабиий иқтидор ҳеч қачон бўлмаган, ҳаммасига фақат ўз меҳнатим орқали эришганман десам бўлади. Ёшлигимдан футбол ўйнашни жуда-жуда хоҳлардим ва бунинг учун доим меҳнат қилардим.\n- Неча ёшда мураббийлик қилишни ўйлашни бошлагансиз?\n- 29-30 ёшимда футболни тугатгач, албатта болалар мураббийи бўлиб ишлайман деб дилимга тугиб қўйгандим. Тўп тепиб юрган кезларимда кундалик дафтар тутгандим ва ҳар доим унга машғулотларни ёзиб борардим. Футболчилик фаолиятимни эса 34 ёшда тугатдим ва шундан сўнг мураббийлик ишини бошладим. 31 ёшга тўлганимда бизга мураббийлик қилган устозлардан қайси машғулот қандай фойда беришини сўраб олиб дафтарга ёзиб бора бошладим. Бу эса ҳозирги кунда менга жуда қўл келяпти.\n- Қизиқ, одатда мураббийлар футболчиларга кўп ҳам қайси машғулот нимага фойда эканлигини тушунтириб ўтиришмайди. Улар одатда «Сен буюрилган ишни бажар, қолганига аралашма» дейишади.\n- Ишонасизми, шу пайтгача менда ҳеч қайси мураббий билан келишмовчилик бўлмаган. Устозларимдан тез-тез сўрайверганимдан учун улар менинг келажакда мураббий бўлиб ишлашга қизиқаётганимни билишди ва ўзларига яқин олиб секин-аста мураббийликнинг сирларини ўргата бошлашди.\n- Футболчилик фаолиятида нималарга эришгансиз?\n- Футбол ўйнашни энг қуйи табақадан бошлаганман десам ҳам бўлаверади. Аввал иккинчи лигада, кейин биринчи лигада, сўнгра эса олий лигада. Хўш, футболда нимага эришдим? Японияда бўлиб ўтган универсиада ўйинларида Украина терма жамоаси либосида тўп сургандим. Шуни ҳозиргача фахр билан эслайман.\n- Нега айнан болалар футболида ишлани афзал кўргансиз? Ахир кўпчилик катта футболда ишлашни хоҳлайди.\n- Чунки ич-ичимдан болалар билан ишлашни истаб келганман. Мураббий болалар билан ишлаганда қандайдир ўзгача роҳат олади. Бизда шундай гап бор: одам касб танламайди, балки касб одамни танлайди. Токи менга болаларни шуғуллантириш ёқар экан, шу соҳада фаолият юритишда давом этмоқчиман. Ҳозирги пайтда ишим ўзимга жуда ёқяпти.\n- “Машъал”га жойлашганингиздан сўнг янги муҳитга кўникиш жараёни қандай ўтди?\n- Ҳар қандай одам ҳам янги жойга кўчиб ўтганидан сўнг иши орқали муҳитга мослашиб боради. Агар сен доим бирор нарса билан банд бўлсанг, бу анча осон кечади. Масалан, менга «Машъал»даги ҳамма билан танишиш ҳамда клубни ўрганиб олишим учун икки ой етарли бўлганди.\n- Мураббийлардан энг аввал ким билан яқиндан танишгансиз?\n- Биринчи навбатда Сеид Сеидов билан. Чунки у киши бизни кутиб олган ҳамда клуб билан таништирганди. Кейин эса барча ҳамкасбларим билан тезда танишиб кетдим. Футбол мактабимизда истиқомат қилаётгани боис Вали Келдиев, Икрем Репатов каби мураббийлар билан кўпроқ мулоқотда бўлиб турамиз.\n- Сизнингча, болалар мураббийи бўлиб ишлашнинг қийин томонлари нимада?\n- Ўйлайманки, бошланғич футболни ўргатиш ҳеч бир мураббий учун осон кечмайди. Европада энг кичик ёшдаги футболчилар билан шуғулланадиган мураббийларга нисбатан кўпроқ ҳақ тўланади. Негаки бирор соҳани нолдан ўргатиш ниҳоятда мураккаб.\n- Бу ердаги болалар билан тил топишиш қийин кечмаяптими? Ахир ҳозирги ёшларнинг кўпчилиги русчани билмайди.\n- Биринчи бор келганимда шогирдларимнинг аксарияти мени деярли тушунмасди. Уларга нимани талаб қилаётганимни ўргатгунча анча асабий бўлишимга тўғри келганди. Аммо ҳозир деярли ҳаммаси мени тушунади. Шогирдларим орасида ҳатто русчани бинойидек гапира оладиганлари ҳам бор. Умуман олганда, футбол тили кўп ҳам мураккаб эмас. Талаблар ҳамма ерда бир хил бўлгани учун болаларнинг футболга оид русча атамаларни ўрганиб олишлари қийин кечмайди.\n- «Машъал» футбол мактабида таҳсил олаётган футболчилар ҳақида фикрингиз қандай?\n- Қатъий бир фикрга келишим учун дастлаб футболчиларни турли мусобақаларда синаб кўришимга тўғри келади. Энг асосийси эса доим вилоят миқёсидаги турнирлар билан чекланиб қолмасдан Қозоғистон, Россия, Украина каби давлатларга ҳам чиқиш керак. Ўзбек футболчилари билан украин ўйинчиларини солиштирадиган бўлсам, сизларда иқтидорли ёшлар ниҳоятда кўп, фақат улар жисмонан бақувват эмас. Болалар футболида энг муҳим омиллардан бири тўғри селекция сиёсатини олиб бориш ҳисобланади. Агар мураббий яхши футболчиларни танлай олса, демак унинг иши анча осонлашади ва шу билан бирга ўта қизиқ кўриниш олади. Масалан, мен ҳар бир чизиққа иккитадан кучли ўйинчини танлаб олишга ҳаракат қиламан.\n- Ёшларда футболга бўлган қизиқиш шунчалик юқорими?\n- Қўл остимда 2000 йилда туғилган футболчилардан 24 нафари шуғулланмоқда ва уларнинг ҳар бирида хоҳиш етарлича деб айта оламан. Бундан ташқари, бошқа давлат фуқароси бўлганим учун имкон қадар ота-оналарнинг ҳаммаси билан яхши муносабатда бўлишга ҳаракат қилиб келяпман. Лекин таниш-билишчиликка асло йўл қўймайман. Мен фақат ўз хоҳишимга биноан ўйинчиларни саралаб оламан. Танлаб олганларимдан мабодо бирортасининг ўйини қовушмай юраверса, у билан тезда хайрлашаман.\n- Сизни қийнаётган муаммолар ҳам борми?\n- Болалар футболида тез-тез турли мусобақаларда қатнашиб туриш ниҳоятда муҳим ҳисобланади. Чунки шундагина футболчининг ўйини, фикрлаши ва дунёқараши ўсиб боради. Агар сен доим шу ердаги бир хил жамоалар билан ўйнар экансан, бундан ҳеч нарса чиқмайди. Лекин иккинчи томондан мен клубдаги вазиятни яхши тушунаман. Ҳозир «Машъал»ни молиявий муаммолар қийнаб қўйгани бор гап. Демак, шундай шароитда ишлашга мажбурмиз.\n- Қашқадарё футбол федерацияси томонидан ўтказилаётган турнирлар савияси ҳақида нима дея оласиз?\n- Келинг, шу саволни очиқ қолдирайлик. Чунки бу ҳақда бирор нарса дейишим қийин. Яхши майдонлар ниҳоятда кам бўлишига қарамай, мусобақалар имкон қадар ўтказиб келинмоқда.\n- Бир пайтнинг ўзида ҳам 1998, ҳам 2000 йилларда туғилган футболчиларни шуғуллантириш қийин эмасми?\n- Албатта, қийин. Гап машғулот ўтказишда эмас, балки бир ёшдан иккинчисига мослашишда. Болалар футболида ҳатто бир йил фарқ ҳам катта роль ўйнайди. Шунга қарамай, ҳар бир ишимга масъулият билан ёндошишга ҳаракат қиламан.\n- Келажакда катталар футболида ишлаш ниятингиз борми?\n- Менимча, ҳар ким қўлидан нима иш келса шуни бажаргани маъқул. Шуни яширмай айтишим мумкин, ҳозирча катталар жамоасида ишлай оладиган даражадаги мураббий эмасман. Шу боис ҳам болалар футболида қолишни афзал кўраман. Қолаверса, болалар билан ишлаш мен учун ниҳоятда қизиқ. Профессионал ўйинчи билан ишлаш ҳар кимнинг қўлидан келмагани каби болалар билан ишлаш ҳам барчанинг қўлидан келавермайди. Агар катталар футболида ишлай оламан деб аввало ўзимга ўзим ишонч билан гапирсам, шундагина болалар футболини тарк этишим мумкин.\n1972 йил 4 декабрь куни Украинанинг Кривоград шаҳрида туғилган. Маълумоти – олий. Кривоград Жисмоний тарбия институтини тамомлаган. Фуқаролиги – Украина.\nТўп сурган жамоалари: «Звезда», «Нефтехимик», «Львов», «Нива», «СКА Энергия» (Россия).\nМураббийлик фаолиятини 2007 йилдан «Звезда» футбол клубида катта мураббий сифатида бошлаган. Бундан ташқари 2008-2010 йиллар мобайнида «Сталь»да фаолият олиб борган. «Машъал» футбол мактабига келишидан олдин «Звезда» жамоасига қарашли болалар футбол мактабида 2000 йилда туғилган футболчиларни шуғуллантирган.


Ўғри дугоналар - Huquq.uz\n14:30 - 29.11.2021\nТошкент вилояти “Олмалиқ КМК” АЖ Рух заводининг техник назорат бўлимида фаолият юритаётган Мунира Хаитова, Лобар Салиева ва Мастура Ахтамова ҳамда Жайрон Масалиевалар (исм-фамилиялар ўзгартирилган) гўё опа-сингиллардек тушликни бирга қилишар ва бир-бирлари билан сирлашишга одатланишганди. Кунларнинг бирида одатдагидек тушлик қилаётган Жайрон ҳамкасб дугоналарига пластигида пуллари кўпайиб қолганлигини айтиб мақтаниб қолади.\nПул миқдорини эшитган М.Хаитова, Л.Салиева ва М.Ахтамоваларни нафс балоси тинч қўймади. Бир неча кундан сўнг ҳасад ва нафс гирдобига ўралашиб қолган аёллар ҳамкасблари Жайрон Масалиеванинг ҳамёнидан унинг пластик картасини яширин тарзда олиб, пулларни ўзлаштириш режасини тузишади. Улар Тошкент шаҳридаги банкоматлар орқали пластик карта ҳисобида бўлган пуллардан 192 млн. 405 минг сўмини нақдлаштириб олишади.\nЖабрланувчи Ж.Масалиеванинг ҳуқуқ-тартибот органларига қилган мурожаатидан сўнг ҳамкасб аёлларнинг кирдикорлари фош этилади. Нақдлаштирилган пуллардан қолган 122 млн. 745 минг сўм ашёвий далил сифатида олинади.\nУшбу жиноятни содир этиш учун ғоя бериб, режа тузишда бош-қош бўлган М.Хаитова судда унга эълон қилинган айбловга тўлиқ иқрор бўлиб, Ж.Масалиева одамларга фоиз эвазига қарз бериб келишини айтиб, ўзи ҳам ундан 10 млн. сўм миқдорида қарз олганлигини ва гаров эвазига тилла буюмларини берганини, аммо ушбу қарзни ўз вақтида қайтаролмай кечиктириб тўлаганини маълум қилди. У ўзининг бу ишини гўё қасос ўрнида бажаргандек айтади. Судда сўроқ қилинган ҳамкасб аёллар қандай баҳоналар қилишмасин уларнинг айблари далиллар билан ўз тасдиғини тўлиқ топган эди.\nЖиноят ишлари бўйича Олмалиқ шаҳар судида Мунира Хаитова, Лобар Салиева ва Мастура Ахтамоваларга нисбатан ҳукм эълон қилинди. Унга кўра ҳамкасб аёлларга Жиноят кодексининг 169- ҳамда 57-моддаларнинг тегишли қисмига асосан 4 йилу 6 ой озодликдан чеклаш жазоси тайинланди.\nҲукм қонуний кучга киргач эса, Тошкент вилояти ИИББ ҳузуридаги Тергов бошқармасининг депозит ҳисоб рақамига топширилган 122 млн. 745 минг сўм пул маблағлари етказилган моддий зарарни қоплаш учун жабрланувчи Ж.Масалиеванинг фойдасига қаратилди.


ЕХҲТнинг тегишли бюроси Ўзбекистондаги сайлов кампанияси юзасидан оралиқ ҳисобот берди\n18:24 / 12.10.2021\nЕвропа Хавфсизлик ва Ҳамкорлик Ташкилотининг Демократик институтлар ва инсон ҳуқуқлари бўйича бюроси Сайловни кузатиш миссияси жорий йилнинг 8 октябрь куни Ўзбекистонда давом этаётган президентлик сайлови кампанияси юзасидан оралиқ ҳисоботини эълон қилди.\nҚатор тавсиялар ҳисобга олинган, айримлари ҳали ҳам кўриб чиқилмаган\nСайловнинг ҳуқуқий асоси бўлган қонун ҳужжатларига киритилган ўзгартишларда ДИИХБнинг аввалги бир қатор тавсиялари ҳисобга олингани қайд этилган. Жумладан сайлов кампанияси тадбирлари тўғрисида 30 кун аввал розилик олиш талаби олиб ташланиб, ўрнига 3 кун аввал хабар қилиш талаби киритилган. Шунингдек, давлат хизматидаги кишилар томонидан кампания ўтказиш тақиқланиши, оралиқ кампания молия ҳисоботлари, сайлов низоларни ҳал қилишдаги борасидаги суд органларининг ваколатлари ажратилиши шулар жумласидан.\nШу билан бирга, ДИИҲББ бошқа фундаментал ҳуқуқ ва эркинликларни муҳофаза қилишдаги камчиликларга доир тавсиялари Ўзбекистон томонидан ҳали ҳам кўриб чиқилмаганини билдирган.\n«ДИИХБнинг анча аввалги тавсиялари, жумладан овоз бериш ҳуқуқларига, мустақил номзодларни тақиқлашга ва кампанияни муқобил манбалардан молиялаштиришга ва фуқаро кузатувчиларга йўл қўйиш ҳамон кўриб чиқилмаган. Конституцияда кафолатланган фундаментал инсон ҳуқуқлари ва эркинликлари қуйи қонунлар билан чекланганлигича қолмоқда. ДИИХБнинг аввалги тавсияларига қарамай, туҳмат ва обрўга путур етказиш, гарчи 2020 йилда ушбу қилмиш учун санкциялар қаторидан қамоқ жазоси олиб ташланган бўлса-да, ҳамон жиноят ҳисобланади.\nЭкстремизм кенг таърифланиб, эркин талқин ва қўллаш имкониятига йўл қўяди. 2021 йилдаги конституцияга ўзгартиш билан йиғилиш эркинлигини қонун ости актлар билан чеклаш тақиқланди, аммо йиғилиш эркинлиги бирор махсус қонун билан тартибга солинмайди. Бироқ, жиноят ва маъмурий қонунларда ноқонуний йиғилишлар ва рўйхатга олинмаган уюшмалар тақиқланади ва улар учун жазо тайинланган. ДИИХБ аввал ортиқча юк ҳосил қиладиган ва ихтиёрий қўллашга очиқ деб баҳолаган сиёсий партияларни рўйхатдан ўтказишга доир қонун ҳужжатлари ҳамон ўзгартирилмаган», – дейилади ЕҲХТ тегишли бюроси ҳисоботида.\n2020 йилда миграцияга доир низомлар либераллаштирилиб, хорижга чиқиш визалари (ОВИР) бекор қилингач, яшаш жойини танлаш осонлашган, бу эса ўз навбатида сайловчиларни рўйхатга олишга таъсир кўрсатгани қайд этилган. Бундан ташқари, 2021 йилда Ўзбекистон томонидан БМТнинг Ногиронлиги бўлган шахслар ҳуқуқлари тўғрисидаги конвенцияси ратификация қилиниши ногиронларнинг сиёсий ҳаётда камситилишларсиз қатнашувини кафолатлаши айтилмоқда.\nСайловолди кампанияси қандай кечаётгани ҳақида\nМамлакатда Сайловчиларнинг ягона электрон реестрига киритилган қарийб 21,2 миллион нафар сайловчини рўйхатга олиш суст тарзда олиб борилаётгани таъкидланган. Жараён доимий ёки вақтинчалик рўйхатдан ўтиш реестридан 18 ёшдаги ва каттароқ фуқароларни ажратиб олишга асосланган бўлиб, 2021 йилнинг март-май ойлари мобайнида турли вазирликлар, фуқаролар йиғинлари томонидан уйма-уй юриб рўйхатга олиш олиб борилган.\nТашкилот оғир жиноятлар учун қамоқ жазосини ўтаётган маҳбуслар, суд томонидан ақлий ва руҳий сабабларга кўра лаёқатсиз деб топилган фуқаролар овоз бериш ҳуқуқига эга эмаслиги бу – демократик сайловга тегишли халқаро стандартларга зидлигини билдирган. Ўзбекистон қонунчилигидаги президентликка номзоди қўйилиши мумкин бўлмаган шахслар (муомалага лаёқатсиз деб топилган шахслар, маҳбуслар, қасддан содир этилган жиноятлари учун судланишлари олиб ташланмаганлар ва дин ходимлари) ҳамда мустақил номзодлар сайловда қатнаша олмаслиги ҳам ДИИХБ тавсияларига зид деб топилган.\nҚонунда сайлов кампаниясини олиб бориш ва ОАВдан фойдаланиш учун барча номзодларга тенг шароитлар яратилгани таъкидланади. ДИИХБ СКМ кузатувига кўра, номзодларнинг ишончли вакиллари сайлов кампанияси бошланишидан бери аксарият вилоятларда фаолият олиб бормоқда. Маҳаллий ҳокимият органлари ва жамоат уюшмалари номзодлар ва вакилларга кампания тадбирларини ўтказишда камситмаслик асосида ёрдам кўрсатишлари шартлиги белгилаб қўйилган.\n«Кампания барча вилоятларда олиб борилмоқда, шунингдек у ижтимоий тармоқларда кўзга кўриниб турибди. Шу пайтгача даъвогарлар орасида бевосита ёки мазмунли мулоқот бўлмади. Шахсий учрашувлар орқали кампания маҳаллалар ва туман даражасида олиб борилмоқда.\nҲар бир партия хилма-хил ташвиқот материалларини, жумладан варақалар, партия газеталари ва постерларни тарқатиб келмоқда. Рақамли билбордларда баъзи вилоят марказларида барча номзодларнинг кампания клиплари ротация тарзда кўрсатилмоқда. Ижтимоий тармоқлар сиёсий партиялар ва баъзи номзодларга сайловчиларни ўз таклифлари ҳамда кампаниядаги фаолиятлари тўғрисида хабардор қилиш имкониятини тақдим этади.\nКампания платформаларида диққат-эътибор ижтимоий-иқтисодий вазиятни яхшилаш, давлат хизматлари, соғлиқни сақлаш, таълим, адлия ва экологик тизимга қаратилган, ҳозиргача кампанияда ягона устун масала кўтарилмади», – дейилади ҳисоботда.\nСиёсий партияларнинг сайлов кампанияси билан боғлиқ барча харажатлари давлат бюджети ҳисобидан молиялаштирилади. 2021 йилда партияларга жами 15,54 миллиард сўм (ҳар бир партияга тахминан 3,14 миллиард сўм) сайлов кампанияси харажатлари учун ажратилган.\nБарча беш партиядан халқаро ташкилот билан мулоқот қилган шахслар кампания учун ажратилган маблағдан мамнун эканликларини билдирган. Сайлов кампания олиб бориш учун сиёсий партиялар маблағлари, хусусий пул ёки натура шаклидаги бошқа хайрияларни олиш тақиқланган.\nБюро Сайловни кузатиш миссияси ўзи билан мулоқот қилган бир қанча кишиларга таяниб, Ўзбекистонда охирги йилларда оммавий ахборот муҳити яхшилангани, жумладан ахборот олиш, ундан фойдаланиш ҳамда баъзи ижтимоий ва сиёсий масалаларда танқидий чиқишлар қилиш имконияти яхшиланганини билдирди.\nШунингдек, ушбу ташкилот билан гаплашган одамлари давом этган кўп муаммолар, жумладан журналист ва блогерларни чеклаш ва сиқувга олиш, ва оммавий ахборот фаолиятини чекловчи ҳуқуқий асослар ҳамон мавжудлигини ҳам айтишган.\n«Сайловни кузатиш миссияси мулоқотда бўлган кўп кишилар фикрича, ҳар икки омил ўзини ўзи цензура қилишнинг кенг кўлам олишига олиб боради. Гарчи, 2019 йилда аввал беркитиб қўйилган кўп мамлакатдаги ва халқаро оммавий ахборот органлари ва инсон ҳуқуқлари ташкилотлари веб-сайтлари тикланган бўлса-да, баъзиларини мамлакатда ҳамон очиб бўлмайди. Жорий йил 2 июлдан бошлаб, Твиттер, ТикТок ва ВКонтакте ижтимоий тармоқлари, шунингдек Скайп ва WeChat мессенжерларидан фойдаланишга чекловлар қўйилмоқда.\nКонституция сўз эркинлиги ва ахборотдан фойдаланиш эркинлиги ҳуқуқларини таъминлайди. Бироқ, ОАВ эълон қилинган ахборот учун жавобгар ва диний мавзудаги публикацияларни аввалдан тасдиқлаб олиши лозим», – дейилади оралиқ ҳисоботда.\nҲисоботда жорий йил 21 июнь куни Тошкент шаҳар Чилонзор туман суди Kun.uz ва Azon.uz онлайн нашрлари диний мавзудаги материалларни Вазирлар Маҳкамаси ҳузуридаги Дин ишлари бўйича қўмита хулосасини олмасдан эълон қилгани учун жаримага тортилгани ҳамда Журналистларни ҳимоялаш қўмитаси ушбу ҳолатни қоралаб баёнот бергани эслаб ўтилган.\nШунингдек, журналистлар «фуқароларнинг қадр-қимматини ҳақорат қилишлари» ва ёлғон ахборот тарқатишлари учун жавобгарликка тортилишлари мумкинлиги, айни пайтда блогерлар ва веб-сайтлар эгалари учинчи шахслар берган контент ва фойдаланувчиларнинг умумий шарҳлари учун жавобгарликка тортилиши мумкинлиги қайд этилган.\nСайлов кодекси ва Марказий сайлов комиссиясининг тегишли қарори ОАВ учун сайлов кампанияси даврида ўзини тутишнинг умумий қоидаларини белгилаб беради. Бундан ташқари, МСК беш миллий ТВ станциясида кампания даврида ҳар шанба кунига даъвогарлар ўртасида мунозара учун вақт ажратиб қўйган, бироқ номзодлар ёки уларнинг вакиллари бундай мунозара олиб бориш борасида келишиб олишлари лозим (Ҳозирга қадар бирор номзод ёки уларнинг вакили рақиблари билан мунозарага киришмади).\n«МСК қоидалари давлат ва хусусий ОАВга вақт ва жойни даъвогарларга тенглик шартида сотиш ҳуқуқини берган, ва номзодларга тенг ёритилишни кафолатлайди. Бироқ, номзод жорий вақтда эгаллаб турган лавозими билан боғлиқ вазифаларни бажараётган бўлса, бу кампания ҳисобланмайди ва шунинг учун мазкур қоидадан истисно қилинади», дейилади ҳисоботда.\nБундан ташқари, ҳисоботда айтилишича, сайлов кампанияси даврида Президент администрацияси ҳузуридаги Ахборот ва оммавий коммуникация агентлигига ОАВни мониторинг қилиш ва МСКга кундалик ҳисобот бериш вазифаси юклатилганини маълум қилди. АОКАнинг якуний мониторинг ҳисоботи овоз бериш кунидан кейин очиқ эълон қилиниши керак. Шунингдек, 20 сентябрдан ДИИХБ СКМ ҳам олтита телеканал ва олтита онлайн ОАВнинг (жумладан Kun.uz ҳам) сайлов кампаниясига доир ёритилаётган материалларининг сифат ва миқдори юзасидан мониторинг бошлаган.\n17:54 / 25.10.2021\nСақланиб қолаётган камчиликлар, кузатилган ижобий ўзгаришлар ва билдирилган умидлар. ЕХҲТ миссияси дастлабки ҳисоботини эълон қилди


Ўш шаҳар собиқ мэри Мирзақматовга қидирув эълон қилинди\nЭкс-мэр Мирзақматов ўз тарафдорлари билан Ошдаги митингда. (Сурат 2014 йилнинг январида олинган)\nЎш шаҳар собиқ мэри Мелис Мирзақматовга жиноят иши очилиб, уни қамоққа олиш қарори чиқди. Қирғизистон Бош прокуратураси Мирзақматовни хизмат ваколатини суиистеъмол қилишда айблаб, унга нисбатан қидирув эълон қилди.\nҚирғизистон Бош прокуратураси тарқатган хабарга кўра, Мелис Мирзақматов Ўш шаҳридаги Навоий кўчасида жойлашган кўприкни қуриш жараёнида хизмат ваколатини суиистеъмол қилиб, мамлакат қонунларини бузганликда айбланмоқда.\nПрокуратура маълумотига кўра, Мирзақматов буйруғи билан 2013 йили кўприк қурилиши учун ноқонуний равишда икки марта тендер ўтказилиб, давлатга 27 миллион сом (Тақрибан 465 минг АҚШ доллари)дан ортиқ зиён етказилган.\n27 ноябрда Мирзақматовга сиртдан қўйилган айбловга кўра, у Қирғизистон Жиноят кодексининг 304-моддаси (Хизмат ваколатини суиистеъмол қилиш) бўйича айбланмоқда.\nПайшанба куни Ўш шаҳар суди Мирзақматовни қамоққа олиш қарорини ҳам чиқарди.\nМирзақматов мэрликдан кетишидан аввал Ўшнинг Алишер Навоий кўчасида катта эстакада кўпригини қуриш ташаббусини кўтарган. Кўприк лойиҳасига шаҳар бюджетидан маблағ ажратилиб, кўприк қурилишига уюштирилган марафонда бир неча юз минг сом йиғилгани ҳам айтилган.\nЎтган йилнинг декабрида Мелис Мирзақматов Ўш шаҳри мэри лавозимидан бўшатилган. Шундан кейин кўприк лойиҳаси йўққа чиқарилиб, унинг қурилиши бошқа лойиҳа бўйича амалга оширилиши айтилган.\nҚирғизистон Бош прокуратураси аввалроқ Ўш шаҳар мэриясининг уч ҳодимига “хизмат амалини суиистеъмол қилиш”, “давлат манфаатига қарши шартнома имзолаган” ва “ноқонуний тендер ўтказган” деган айблов қўйган. Бироқ кўприк қурилиши бўйича айбланаётган шахслар, қўйилаётган айбловлар асоссиз эканини айтишган.


Абдуғаффор ҚИРҒИЗБОЕВ: Миллат қаҳрамонлари — ватанимизнинг юксак мукофотлари билан тақдирланди\n01.10.2019 Чоп этиш учун\nМамлакатимизда ёшлар камолоти, спорт ривожи учун пухта замин яратилган. Юртимизнинг барча ҳудудлари, шаҳар ва қишлоқларида бир-биридан кўркам ва замонавий спорт муассасалари фаолият кўрсатиб келмоқда.\nТаъкидлаш жоиз, 2019-2023 йилларда жисмоний тарбия ва оммавий спортни ривожлантириш концепцияси ҳам ҳаётимизга кенг татбиқ этиляпти. Профессионал спортчиларнинг машғулотлар ўтказиши, маҳоратини мунтаззам ошириб бориши учун барча шароитлар яратилмоқда. Бунинг натижаси ўлароқ мамлакатимиз спортчиларининг қўлга киритаётган натижалари ҳам салмоқли бўляпти. Ўтган қисқа вақт ичида спортчиларимиз бир нечта турнирларда ва халқаро мусобақаларда иштирок этиб, улкан ютуқларни қулга киритди. Жумладан, жорий йилнинг 14-22 сентябрь кунлари Қозоғистон пойтахти Нур-Султон шаҳрида бўлиб ўтган юнон-рум кураши бўйича жаҳон чемпионатида мамлакатимиз терма жамоаси 4 та медаль билан 2-ўринни эгаллади. Энг асосийси, совриндор спортчиларимиз 2020 йилги Токио олимпиадасига ҳам йўлланма олди. Шунингдек, 20-25 сентябрь кунлари Тошкентда дзюдо бўйича ХалқароГран-при турнири юқори савияда ўтказилди. Унда 71 мамлакат спортчилари 14 вазн тоифасида қатнашди. Юртимиз терма жамоаси эса, 6 та медаль билан 2-ўринни эгаллади.\nЖорий йилнинг 6-22 сентябрь кунлари Россиянинг Екатеринбург шаҳрида бўлиб ўтган бокс бўйича жаҳон чемпионати спортчиларимиз учун янада мувоффақиятли кечди. Саксонга яқин мамлакатдан энг кучли чарм қўлқоп усталари иштирок этган ғоят кескин беллашувларда терма жамоамиз 3 та олтин, 1 та кумуш, 1 та бронза медалини қўлга киритди. АҚШ, Куба, Россия, Қозоғистон, Англия, Ҳиндистон каби бокс бўйича етакчи мамлакатларни ортда қолдириб, умумжамоа ҳисобида 1-ўринни эгаллади. Жамоа сардори Баҳодир Жалолов эса, чемпионатнинг “Энг яхши боксчиси” деб эътироф этилди.\nКуни кеча давлатимиз раҳбари Шавкат Мирзиёев Кўксарой қароргоҳида Екатеринбург шаҳрида бўлиб ўтган бокс бўйича жаҳон чемпионатида юксак натижаларга эришган бир гуруҳ спортчи ва мураббийларга давлатимизнинг юксак мукофотларини тантанали равишда топширди.\nЮртимизда жисмоний тарбия ва спортга, хусусан, бокс соҳасига кўрсатилаётган эътибор, яратилаётган зарур шароитлар рўёби, аввало, мана шундай ютуқларда кўринади. Айни шу кунларда бутун мамлакатимиз спортчилари келгуси йилда Токиода бўлиб ўтадиган олимпиада мусобақаларига қизғин тайёргарлик ишларини олиб боришмоқда. Мукофотларни топшириш маросимида сўзга чиққан боксчиларимиз давлатимиз раҳбарига мазкур олимпиада мусобақаларида ҳам юқори натижаларга эришиб юртимиз байроғини юқорига кўтаришга ваъда бердилар.\nДавлатимиз раҳбари томонидан мамлакатимизда жисмоний тарбия ва спортни янада ривожлантиришга қаратилаётган эътибор, спортчилар ва уларнинг мураббийлари ҳар томонлама қўллаб-қўвватланаётгани туфайли ютуқларимиз ҳам салмоқли бўлмоқда. Бу, албатта, мамлакатимиз нуфузининг янада ошишига хизмат қилади.\nФан, таълим, маданият ва спорт масалалари\nКўришлар сони: 776


Камолиддин Беҳзод номидаги Миллий рассомлик ва дизайн институтига Қозоғистон Республикаси ҳамда Тожикистон Республикасидан делегация ташриф буюрди. – Kamoliddin Behzod nomidagi Milliy rassomlik va dizayn instituti\nКамолиддин Беҳзод номидаги Миллий рассомлик ва дизайн институтига Қозоғистон Республикаси ҳамда Тожикистон Республикасидан делегация ташриф буюрди.\nБугунги кунда Олий ва ўрта махсус таълим тизимида халқаро ҳамкорлик алоқалари долзарб аҳамият касб этмоқда. Камолиддин Беҳзод номидаги Миллий рассомлик ва дизайн институтида ҳам халқаро ҳамкорлик алоқаларини кенгайтириш борасида бир қатор ишлар амалга оширилмоқда. Халқаро ҳамкорлик алоқалари доирасида бугун институтимизга Қозоғистон Республикаси ҳамда Тожикистон Республикасидан делегация ташриф буюрди.\nМеҳмонларни дастлаб институт ректори Нодирбек Сайфуллаев қабул қилди. Бу тор доирадаги учрашувда келгуси ҳамкорлик масалалари муҳокама этилди ҳамда меҳмонларга институт номидан махсус эсдалик совғалари тақдим этилди.\nШундан учрашув кенг доирада меҳмонлар билан Камолиддин Беҳзод номидаги Миллий рассомлик ва дизайн институти профессор-ўқитувчилари ўртасида мулоқот бўлиб ўтди. Бу мулоқотда келгусида ижодий ҳамкорлик қилиш, биргаликда конференциялар ва маҳорат дарслари ташкил қилиш каби масалалар борасида фикр алмашилди.\nШундан сўнг меҳмонлар таълим жараёнларини кузатиш мақсадида дарс ўтилаётган хоналарга ташриф буюришди. Меҳмонлар Камолиддин Беҳзод номидаги Миллий рассомлик ва дизайн институтида йўлга қўйилган таълим ва ижодий жараёнларга юқори баҳо бердилар.\nNoyabr 28, 2019 Noyabr 30, 2019 Mrdi_Matbuot_Kotibi


Ҳуқуқ-тартибот органлари ходимлари қийноқлар учун жавоб беради\n07 март 2021, Тошкент вақти: 23:42\nОтабек Тошкентдаги “Интерконтинентал” меҳмонхонасида Ўзбекистон ва АҚШ адлия вазирликлари томонидан ташкил этилган «Марказий Осиё давлатларида жиноий жавобгарликка тортиш тизимини ислоҳ қилишдаги муҳим масалалар» мавзуида халқаро анжуман бўлиб ўтди.\nАнжуманда АҚШ, Россия, Қозоғистон, Қирғизистон ва Тожикистондан вакиллар иштирок этди.\nУшбу тадбирдан кўзланган мақсад Марказий Осиё давлатларида инсон хуқуқлари ҳимоясини таъминлаш ва жиноий жавобгарликка тортиш жараёнидаги муҳим масалаларни муҳокама қилиш эди.\nАнжуман иштирокчиси, Тошкент давлат юридик институти ректори Мирзаюсуф Рустамбоевнинг айтишича, Ўзбекистонда жиноий жавобгарликка тортиш тизими янада ислоҳ қилинишга муҳтож. Суд ислоҳотлари жараёнида АҚШ ва Россияда тўпланган тажрибалардан фойдаланишимиз керак, дейди ректор.\nСуд-ҳуқуқ соҳасидаги халқаро стандартларни жорий этиш Ўзбекистон олдида турган муҳим вазифалардан ҳисобланади. Мутахассисларнинг таъкидлашича, Ўзбекистонда суд жараёнларида кўпгина хатоларга йўл қўйилади. Тошкент шаҳар адвокатлар уюшмаси аъзоси Гулнора Эшонхонованинг эътирофича, суд ўз ташабббуси билан жиноят иши қўзғаши, суд мажлисида прокурор иштироки таъминланмаган пайтда айблов хулосаси ўқиб эшиттирилиши ҳолатлари учраб туради.\n“Бир жиноятчини битта жиноят иши бўйича бир маротаба суд қилиш мумкин. Бизнинг қонунчилигимизда эса ишни қайта терговга қайтариш институти мавжуд. Бироқ бу халқаро стандартга умуман зид”, дейди Г.Эшонхонава.\nБМТнинг Тошкентдаги ваколатхонаси инсон ҳуқуқлари бўйича маслаҳатчиси Шароф Азизовнинг айтишича, ҳозир Ўзбекистон Жиноят-процессуал кодексига ҳуқуқ-тартибот органларининг қийноқлар қўллаган ходимларини жиноий жавобгарликка тортишни назарда тутувчи моддалар киритиш устида иш олиб борилмоқда.\nУнинг сўзларига қараганда, бу моддалар енгилроқ кўринишдаги қийноқлар учун 3 йилгача, ўртача қийноқлар учун 3 йилдан 5 йилгача, ўта оғир кўринишдаги қийноқлар учун 8 йилгача озодликдан маҳрум этишни кўзда тутади.


ДАВЛАТ МУЛКИНИНГ ҚАЙСИ ОБЪЕКТЛАРИ ҲОКИМИЯТЛАР ҚАРОРИГА КЎРА ҲУСУСИЙЛАШТИРИЛАДИ? » Учкудуқ туман ҳокимлиги расмий веб-сайти\nБош саҳифа / Меъёрий ҳуқуқий ҳужжатлар / Президент қарорлари / ДАВЛАТ МУЛКИНИНГ ҚАЙСИ ОБЪЕКТЛАРИ ҲОКИМИЯТЛАР ҚАРОРИГА КЎРА ҲУСУСИЙЛАШТИРИЛАДИ?\n6-07-2017, 04:53, Farrux\nПрезидентнинг16.06.2017йилдаги ПҚ–3067-сон«Давлат мулки объектларини сотиш тартиб-таомилларини янада такомиллаштириш чора-тадбирлари тўғрисида»гиқарори имзоланди. Бу ҳақда давлат раҳбарининг матбуот хизмати хабар қилди.\nЭслатиб ўтамиз,муқаддам Президентнинг 17.01.2017 йилдаги ПФ–4933-сон «Тадбиркорлик мақсадларида фойдаланиш учун давлат мулки объектларини сотишни жадаллаштириш ва унинг тартиб-таомилларини янада соддалаштириш чора-тадбирлари тўғрисида»ги Фармониқабул қилинган эди.Мазкур фармон билан маҳаллий давлат ҳокимияти органларига ностратегик давлат мулки объектларини, шу жумладан, давлат кўчмас мулки объектларини инвестиция мажбуриятлари қабул қилинган ҳолда "ноль” харид қиймати бўйича сотиш бўйича қарор қабул қилиш ҳуқуқи берилган.Қабул қилинган қарорда таъкидланишича, Вазирлар Маҳкамаси, Давлат рақобат қўмитаси вазирликлар, идоралар, хўжалик бирлашмалари, Қорақалпоғистон Республикаси Вазирлар Кенгаши, вилоятлар ва Тошкент шаҳри ҳокимлари билан ҳамкорликда объектлар тоифаларининг тўлиқ хатлови ўтказилди.\nХатлов натижаларига кўра қуйидагилар тасдиқланди:\n· хусусийлаштирилмайдиган давлат мулки стратегик объектларининг ягона рўйхати;\n· Президент ва Ҳукумат қарорларига биноан давлат тасарруфидан чиқариладиган ва хусусийлаштириладиган давлат мулки объектлари рўйхати;\n· Қорақалпоғистон Республикаси Вазирлар Кенгашининг раиси, вилоятлар ва Тошкент шаҳри ҳокимлари томонидан хусусийлаштириш тўғрисидаги қарорлар қабул қилинадиган давлат мулки объектлари рўйхатини аниқлаш мезонлари.\nДавлат мулкининг ностратегик объектларини хусусийлаштириш бўйича таклифлар ва аризалар кейинчалик ҳокимлар томонидан маъқулланишидан олдин 6.10.2014 йилдаги279-сон ВМҚгамувофиқ тузилган ҳудудий танлов комиссиялари томонидан кўриб чиқилади(қарорларни қабул қилиш тартиб-таомиллари ҳақида батафсил схема орқали танишиш мумкин).\nИжобий қарор қуйидаги объектлар тоифасига нисбатан қабул қилиниши мумкин:\n1)бино ва иншоотларининг умумий эгаллаган майдони 2000 кв.м.гача бўлган давлат мулкининг бўш турган ёки фойдаланилмаётган объектлари;\n2)бино ва иншоотларининг умумий эгаллаган майдони 2000 кв.м.гача бўлган қурилиши тугатилмаган, тугатилиши учун молиявий манбаси бўлмаган объектлари;\n3)бино ва иншоотларининг умумий эгаллаган майдони 2000 кв.м.гача бўлган тугатилиш жараёнида сотилмаган ва маҳаллий ижроия ҳокимияти органларига берилган объектлар;\n4)хўжалик жамиятлари ёки бошқа ташкилотлардаги давлат улушлари (акциялари):\n-асосий фондларининг баланс қийматиЭКИҲнинг 50 минг баробаридан ошмаган;\n-ходимларининг ўртача йиллик сони 500 кишидан ошмаган.\nБунда Тошкент шаҳридаги объектларнинг хусусийлаштирилиши Вазирлар Маҳкамасининг тегишли Комплекслари билан келишилиши зарур, давлат органларининг ҳудудий бўлинмаларига бириктирилган объектлар (бутун республика бўйича)нинг хусусийлаштирилиши юқори турувчи республика органларининг розилиги билан амалга оширилади.\nМазкур ҳужжатнинг тўлиқ матни билан, у билан боғланган бошқа қонун ҳужжатларига шарҳлар ва ҳаволалар билан«Ўзбекистон Республикаси қонунчилиги» ахборот-қидирув тизимида танишиш мумкин.\nЎзбекистон республикаси адлия вазирлиги ўзгартиш киритиш ҳақида\nТижорат банкларининг ресурс базасини ривожлантириш чора-тадбирлари тўғрисида\nИқтисодиётда хусусий мулкнинг улуши ва аҳамиятини ошириш чора-тадбирлари тўғрисида


«МЕНИ ОТАМДАН ЖУДО ЭТМАНГ!..» (ёхуд бемеҳрлар оламида қаҳратон қутурмоқда) - 4 Апреля 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Апрель » 4 » «МЕНИ ОТАМДАН ЖУДО ЭТМАНГ!..» (ёхуд бемеҳрлар оламида қаҳратон қутурмоқда)\n«МЕНИ ОТАМДАН ЖУДО ЭТМАНГ!..» (ёхуд бемеҳрлар оламида қаҳратон қутурмоқда)\nҲа, мен ҳам оддий бир инсон сифатида Америкадан келиб, туйқусдан ўғилчасини суд ёрдамида отасидан тортиб олган ўша аёлга синчиклаб боқдим. Албатта узоқдан. Негаки, америкалик хонимча ҳатто машинадан ҳам тушмабдилар. Норасида болани олиб чиқиб қўлига топширишларини кутибдилар. Бола эса қон йиғламоқда. У отаси билан қолишни, ўз уйида бўлишни хоҳламоқда. Чунки бу бемеҳр онасидан ўзи истаган меҳрни, муҳаббатни кўрмагани рост. Отасига, ўз уйига талпинмоқда. Надоматлар бўлсинки, унга ҳеч ким қулоқ солмаяпти. Теварагини саттанг-а бўйинбоғ таққан, жилд қўлтиқлаган жаноблар қуршаб олган. Уларнинг бир туки қилт этмаяпти. Мирзо Улуғбек туман суди, Тошкент шаҳар судидагилар-чи? Тўғри-да, уларга нима. Уларнинг бундай қақшаганларни кўравериб дийдаси қотган…\nАна шу аянчли ва аламли манзарага гувоҳ бўла туриб ўзимнинг болалигим ёдимга тушди. Яна болаликдаги аччиқ кўз ёшларим кўзимга қайтди. Яна ҳилвирабгина турган юрагимдаги эски жароҳатлар бардамалади…\nБир пайтлар, бундан 50 йил бурун мен ҳам худди шу норасида гўдак кунига тушиб кўргандим. Бироқ менга аччиқ қисмат балоларни қўшқўллаб берганди. Ота-онам ажрашганди-ю, судья жаноблари биттагина синглимни отамга, мени эса онамга ажрим қилиб берганди. Онам мени бобом ва бувим яшайдиган уйга етаклаб келгани ҳали-ҳали эсимда. Аммо мен онам билан қолиш бахтига ҳам муяссар бўла олмадим. Раҳматли онам тез кунда бошқа бир эркакка турмушга чиқди. Мен етимгинани кексайиб қолган бобом ва бувимнинг қарамоғига топширди…\nЭҳ, ўша кунларни балогардон кўзларим кўрмай қўя қолса бўлмасмиди…\nКечки пайт уйимизнинг ёнига каттакон юк машинаси келди. Сал ўтиб онамни ўша машинага олиб чиқдилар. Мурғак гўдак бўлсам-да, кўнглим ғаш тортиб ўша машина томон чопдим. Афсус… Ер бориб етказмасин, бироқ онам сўнгги бор бўлсин мени қучиб, пешонамдан ўпиб қўйишга-да ярамади. Машина жойидан қўзғалгач, гўё юрагимнинг бир парчаси узилиб, ўша машинага чиқиб олган каби бўғзимга фарёд ғулу солди. Додлаганча машинанинг ортидан чопдим. Чопавердим. Онамга ёлвора-ёлвора мени ташлаб кетмаслигини сўрадим…\nНе қилайки, менинг оҳларимни кўча юзидаги анҳор сувлари-ю, новдалари эгилиб қолган толларгина эшитди. Ортимдан чопиб борган бобом, бувим ва тоғам биргалашиб мени ортга қайтаришди. Мен йиғлай-йиғлай, ўша кеча эрта ухлаб қолдим.\nМен қисматимга кўнишдан бўлак илож топа олмадим.\nОрадан йиллар ўтди. Мен ота ва она меҳрига зорлигимча қолавердим.\nСезардим, ҳис этардим. Онам кейинги эридан тўрт фарзандни дунёга келтирган бўлса-да, менинг қаршимда ўзини айбдор деб биларди. Аммо ошкор этмасди. Балки қўрқарди. Балки юраги бетламасди…\nБалки ҳануз унинг қалбида менга нисбатан меҳр уйғонмай қолиб кетганди…\nҚарангки, бу бола ҳам айни менинг қисматимга ўхшаш бир қисматнинг ғазабига учради. Уни бу ғазабдан айириб олишни хоҳламадилар. Отаси хоҳлаётганди. Бироқ изн бермадилар.\nХўш, нега шундай бўлди? Аёл Америкага кетган бўлса, пули кўпмиди? Шунинг эвазига хоҳишларини ҳақиқатга айлантира олдими? Хўш, қачонгача шундай яшайди? Абадийми? Йўқ албатта. Бир кун келадики, аёлнинг ёши ўтиб, юзларига ажин тушади. Сочларини қиров босади. Белидан куч кетади. Шайтоннинг назари тушган пуллари эса унга ёрдам бера олмайди. У умид қилмасин. Қон йиғлаган, ҳақиқат тилаб судьяларга жавдираган бу болакайдан ўзи истаган меҳрни кўра олмайди. Бунга болакайнинг юрагида пайдо бўлган жароҳатлар йўл бермайди.


Қозоқ-ўзбек чегарасида туриб қолган 200дан ортиқ Тожикистон фуқароси ватанга қайтди\nҲалқаро Миграция ташкилоти(ҲМТ)нинг Минтақавий ваколатхонаси қозоқ-ўзбек чегарасида туриб қолган 200дан ортиқ Тожикистон фуқаросининг ватанга қайтишига кўмак бергани ҳақида хабар берди.\nТашкилот 16 август куни тарқатган расмий хабарга кўра, «Жибек жоли» чегара ўтиш жойида туриб қолган тожик фуқароларини ватанга юбориш Тожикистон ҳукумати фармойишига кўра ташкиллаштирилди.\nТожикистон фуқароларини қайтариш бўйича молиявий кўмакни Норвегия ҳукумати берди. ҲМТнинг баёнотида таъкидланишича, коронавирус пандемияси туфайли чегаралар ёпилганидан бери ташкилот Қозоғистондан Ўзбекистон ҳудудлари орқали автотранспортда 1800 дан ортиқ Тожикистон фуқароларини ватанга қайтишларига кўмак берди.\n«Қозоғистон-Ўзбекистон чегарасида туриб қолган фуқаролар орасида болали аёллар, меҳнат мигрантлари ва талабалар бор эди – уларнинг ҳаммаси ватанга, Тожикистонга қайтишни исташарди. Улардан айримлари маълум вақт чегарада сув, овқат, гигена воситаларидан фойдаланиш имконмиятидан чекланган ҳолда ваCOVID-19 га чалиниш хавфи билан яшадилар. Бошпана бўлмагани боис мигрантлар очиқ ҳавода истиқомат қилишди», -дейилади ҲМТ хабарида.\nҲМТ жаҳон бўйлаб ҳукуматлар томонидан муҳтож мигрантларга нисбатан кўрилаётган айрим чораларга ижобий баҳо берди, ҳамда “чегараларда туриб қолган, оғир аҳволга тушиб қолган мигрантларни жамоат соғлиқни сақлаш стандартларига риоя қилган ҳолда ватанларига қайтариш имкониятларини қидириш”га чақирди.


УЕФА Хорватияга қарши интизомий иш очди\n18:02 / 18.06.2016\nУЕФА Хорватия футбол иттифоқига қарши интизомий иш очди. Бу ҳақда ташкилот расмий сайтида хабар берилган.\nХорватия терма жамоаси мухлислари 17 июнь оқшомида Чехияга қарши Сент-Этьенда кечган баҳс якунида пиротехникадан фойдаланиб, майдонга файер ва петардалар ирғитишган, шунингдек, трибунада тартибсизлик келиб чиққанди. Шунингдек, улар томонидан ирқчилик ҳаракатлари амалга оширилди. Натижада ўйин бош ҳаками Клаттенбург ўйинни тўхтатиб туришга қарор қилганди.\nБу иш 20 июнь куни кўриб чиқиади.\nЭслатиб ўтамиз, УЕФА Марселдаги стадионда Россия – Англия учрашувидан кейин россиялик ишқибозлар инглизлар трибунасига бостириб киргани юзасидан иш очган ва 14 июнь куни Россия футбол иттифоқига 150 минг евро миқдорида жарима қўллаб терма жамоани шартли равишда турнирдан четлатганди.\nУЕФА ижроий қўмитаси бу икки терма жамоа мухлислари иштирокида такроран тўқнашув содир бўлса, икки терма жамоани ҳам турнирдан четлатиши билан таҳдид қилган.


Жиззахнинг Хонбандисида катта ҳашар ўтказилди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Жамият » Жиззахнинг Хонбандисида катта ҳашар ўтказилди\n14 та кўп қаватли уйлар ҳовлиларига тандирхона, ошхона, молхона ва бошқа ноқонуний қурилмалар, кўримсиз савдо дўконлари қурилган. Файзсиз кўчалар, нураб, таъмирталаб бўлиб қолган кинотеатр, савдо, маиший хизмат, ижтимоий соҳа объектлари, яроқсиз ҳолга келиб қолган канализация тизими, ичимлик сув ҳамда электр тармоқлари, ёғингарчиликлар натижасида кўп қаватли уйларнинг томидан ўтаётган чаккилар маҳалла аҳолисининг кайфиятига салбий таъсир кўрсатаётганди.\nМаҳаллада «Обод қишлоқ» дастури доирасидаги бунёдкорлик ишлари бошланиши билан бу ерда амалга ошириладиган ишларни мувофиқлаштириб бориш мақсадида туман ҳокими раҳбарлигида штаб ташкил этилди. Ишлар жонланиб кетди. Барча куч ва техника воситалари белгиланган лойиҳани амалга оширишга қаратилмоқда. Натижада кўп қаватли уйларнинг эшик-деразалари шовқин ва совуқ ўтказмайдиган альюмин профилли эшик, деразаларга алмаштириляпти. Кўп қаватли уйларнинг кириш қисмлари, подволлари, канализация ва ичимлик сув тармоқлари, савдо ва маиший соҳа объектлари таъмирланяпти. Маҳалла ҳудудидаги 59-умумтаълим мактаби, «Наргиз» мактабгача таълим муассасаси, кинотеатр бинолари ҳам таъмирланмоқда.\nМаҳалла ҳудудидаги қишда лой, ёзда чанг кўчаларга шағал ётқизилди. Кўп қаватли уйлар олдига, йўллар атрофига 1500 тупдан зиёд мевали ва манзарали дарахт кўчатлари ўтқазилди. Болалар учун футбол майдони қурилди.\n«Обод қишлоқ» дастури доирасида маҳалладаги иш билан банд бўлмаган ёшлар иш билан таъминланяпти. Жумладан, иш билан банд бўлмаган 127 нафар ёшлар мавсумий ишларга жалб этилиб, туман бандликка кўмаклашиш маркази билан шартнома тузилди. Улар маҳалладаги «Обод қишлоқ» дастури доирасида амалга оширилаётган ишларга сафарбар этилиб, ҳар ойда 500 минг сўмдан иш ҳақи тўлаб бориляпти.\n– Бугун маҳалламизда олиб борилаётган кенг кўламдаги янгиланишлар барчамизни мамнун этиб, келажакка бўлган ишончимизни орттираяпти, – дейди меҳнат фахрийси Лутфия Ирисова. – Маҳалламиз номидан бунёдкорлик ишларига бош бўлиб турган муҳтарам Президентимиз Шавкат Миромонович Мирзиёевга самимий миннатдорчилигимизни билдирамиз.\nАйтиш жоизки, ободлик халқ кайфиятини белгилайди. Эртанги кунга ишончи баланд халқ эса ҳар қандай соҳада юқори натижаларга, муваффақиятларга эришади.


Соя асосий экин бўлади - zarnews.uz\nСоя асосий экин бўлади\n– Бунинг учун соянинг тупроқ, иқлим шароитидан келиб чиқиб, тезпишар ва серҳосил навлари танлаб олиниб, Булунғур, Жомбой, Оқдарё, Пайариқ ва Тойлоқ туманларидаги 250 дан ортиқ фермер хўжаликлари ерларида экилади, – дейди вилоят қишлоқ ва сув хўжалиги бошқармаси бўлим бош мутахассиси Одил Арзиқулов. – Фермер хўжаликлари зарур миқдорда уруғлик, ёқилғи ва экиш учун 18 та пневматик сеялкалар билан таъминланди. Уларга етиштирилган ҳосилни сотишда қийинчилик бўлмаслиги учун "Каттақўрғон ёғ-мой" акциядорлик жамияти билан соя хомашёси хариди борасида шартномалар имзоланди. Эртаги соя парвариши ва керакли агротехник тадбирлар бўйича жойларда фермерларимизга муҳим тавсиялар берилмоқда.\nМаълумот ўрнида айтиш керакки, бу йилги соя ҳосили йиғиштирилгунга қадар Оқдарё туманида "Самарқанд Оил экстракция" масъулияти чекланган жамиятида соя ёғи ишлаб чиқаришни кенгайтириш лойиҳаси ишга туширилади. Жорий йилнинг биринчи чорагида фаолиятини бошлайдиган корхонада 10 та янги иш ўрни яратилади.


Амир Темур ва ислом « Ўзбекистон Халқ Ҳаракати\n12 February 2019 - 9:00\nАсосий мақсадга ўтишдан аввал қисқача бўлса-да, турли салбий сифатлари билан сифатланишига сабаб бўлган баъзи омиллар ҳақида фикр билдирайлик. Аввало, шуни айтиш керак-ки, Амир Темур ўз замонасининг одами бўлган, ўша вақтдаги ҳукм учун курашганлар ўйлаган ўйларини ўйлаган, айтган гапларини айтган, қилган ишларини қилган.\nҚисқа қилиб айтганда ўзи яшаган замон таомилига кўра иш кўрган. Эҳтимол, ушбу таомилда бошқалардан устун бўлгани учун кўпчилик замондош подшоҳлар устидан ғолиб келгандир. Ҳамма уруш қилганидек, Амир Темур ҳам уруш қилган, лекин урушни бошқалардан кўра яхшироқ қилгани учун кўпроқ ғалабага эришган. Амир Темур ҳам бошқа подшоҳларга ўхшаб, ўзига қарши кўтарилган исёнларни шафқатсиз равишда бостирган, бу ишда балки бошқалардан кўра қаттиққўлроқ бўлгандир. Амир Темурнинг бошқа тасарруфотларини ҳам шунга таққослаб чиқиш мумкин. Лекин, нима учун бошқалардан кўра Амир Темур кўпроқ танқид қилинган? Нима учун уни дунёдаги энг ваҳший, энг қонхўр, энг золим подшоҳлардан бири сифатида таъриф қилиб келинган? Албатта, бундай бўлишининг ўзига яраша омиллари бор. Эҳтимол тарихчиларимиз бу саволларга атрофлича жавоб берарлар.\nБизнингча, бундай бўлишининг сабабларидан бири-Амир Темурнинг араб ерларига қилган юришлари ҳамда Усмонли турк султони Боязид Йилдиримни енгиб, асир олишидир. Ўша даврда бу икки тараф, яъни араблар ва усмонли турклар ўзига хос ташвиқот марказлари бўлиб, дунёга хоҳлаган фикрларини ёйиш, тарғибот қилиш имконига эга бўлганлар. Амир Темурдан зарба еган бу икки тараф уни мадҳ эта олмасликлари табиий эди. Шунинг учун ҳам араб ва усмонли турк тарихчилари ўша қадим замонлардан тортиб ҳозиргача Амир Темурни сўкиб, танқид қилиб турли салбий сифатлар билан сифатлаб келмоқдалар. Ушбу икки тарафнинг ўша пайтлардаги фикрий дунёда тутган ўрни ва роли жуда ҳам катта эди. Айнан шу омил дунёда Амир Темур ҳақида салбий фикрларни кенг тарқатишга сабаб бўлган омиллардан бири бўлса ажаб эрмас. Адолат юзасидан айтиш лозимки, турк тарихчилари охирги даврда бу ишга анча чек қўйдилар.\nОвруподаги буюк уйғонишдан кейин шарқ ҳамма нарсада ғарбга қарам бўла бошлади. Ҳар бир нарсада ғарбнинг айтгани айтган, дегани деган бўладиган бўлди. Ҳарбий, сиёсий устунлик самараси ўлароқ маданий ва илмий соҳада ҳам Оврупо устунлиги бошланди. Жаҳонгир Амир Темурнинг юрти Мовароуннаҳр Рус истилоси остида қолди. Рус истилоси ўз қўл остидаги юртларни паст, халқларни қолоқ ҳисоблаш асосида иш олиб борди. Руслар ҳеч қачон, биз кечагина ҳеч гап эмас эдик, энди сафга қўшилиб қолдик, дея олмас эдилар. Балки, ўз мустамлакаси бўлганларга, сиз ҳеч ким эмассиз, биз сизларга илм-маърифат, фан-маданият ўргатгани келдик, дейишарди. Улар бу даъволарининг пуч эканлигини яшириш мақсадида тарихни бузиб кўрсатишга зўр берар эдилар. Ўз навбатида бу иш, Мовароуннаҳрнинг исломий тарихини бузишга, сохталаштириб, қолоқ қилиб кўрсатишга ҳаракат қилишарди. Мовароуннаҳр тупроғидан чиққан буюк давлат арбоби, муҳташам императорлик асосчиси сифатида Амир Темур шуҳрати мустамлакачиларга тинчлик бермаслиги турган гап эди. Шунинг учун ҳам, улар Амир Темурни қоралашда, ёвуз, маданиятсиз, йиртқич, одам ўлдиришдан бошқани билмайдиган шахс сифатида кўрсатишда ҳеч нарсадан қайтмадилар.\nЧор Руссияси ўрнини олган болъшовой мустамлакачилар динни халқлар афюни, деб элон қилдилар. Динга боғлиқ ҳамма нарсани зарарли, дедилар. Диндор бўлган одамларни эси паст, дедилар. Шу билан, Ислом асосида дунёга донг таратган Мовароуннаҳр маданияти, давлатчилиги, буюк шахслари, жумладан Амир Темур ва унинг ишлари ҳам афюн, қолоқлик, даҳшат деб васф этила бошлади. Бора-бора юртимизга тегишли ҳар бир нарса эскилик сарқити, қолоқлик, маданиятсизлик, деб элон қилинди. Ўзимиздан чиққан сотқин коммунистлар ташаббуси ила маданиятимиз асоси-ҳарфларимиз ҳам қолоқлик сабабчиси, деб рус ҳарфларига алмаштирилди. Қарабсизки, бир кунда асрлар давомида дунё маданиятида пешқадам бўлган бутун бошли бир аслзода халқ саводсиз, деб эълон қилинди. Ўз тарихидан ажради. Энди, бу шўрли “саводсиз” халқ, ўзининг “илмли” акасидан илм ўргана бошлади. Жумладан, ўз тарихини ҳам янгитдан мустамлакачи талқин асосида ўргана бошлади. Коммунистлар ҳеч қачон Амир Темурни ҳақиқий васфини қилмас эдилар. Дунё тарихида уларчалик тарихни бузганлар бўлмагани бугунги кунда ҳеч кимга сир эмас. Улар ҳамма нарсани, жумладан Амир Темурга тегишли тарихни ҳам хоҳлаганча буздилар.\nМенимча, Амир Темур тўғрисидаги ҳақиқатни яшириб, ноҳақликни таралишида асосий айбдорлар унинг меросхўрларидир. Минг афсуслар бўлсинким, Соҳибқирондек улуғ кишиларни етиштириб чиқарган бу юртнинг кейинги авлоди, ўз аждодларига муносиб фарзандлар бўла олмадилар. Бу нобоп фарзандлар ўзларининг буюк аждодларини етарли даражада авайлаб-асраб, эзозлай олмадилар. Уларни ҳеч бўлмаса, душманларнинг фикрий ҳужумларидан, бўҳтон-туҳматлардан ҳимоя қила олмадилар. Бу ҳам етмаганидек Совет даврига келиб мовароуннаҳрликларнинг ўзлари душманларига қўшилиб олиб ўз ўтмишига, тарихига, буюк аждодларига, жумладан Соҳибқирон Амир Темурга тош ота бошладилар. Улардан баъзилари Герасимов, Вияткин каби мустамлакачи олимларга шогирд тушиб, уларнинг атрофларида гирдикапалак бўлдилар. Соҳибқиронни ҳақорат қилиб, гўрини очишганда кетмон ва белкуракларни тутиб астойдил ишладилар. Амир Темурни бемеҳр, шафқатсиз шахс қиёфасида сувратини чизишганда бўёқларини ушлаб турдилар ва хурсанд бўлиб чапак чалдилар. Устозларидан ўрганган уйдирмаларга ўзларидан турли ёлғон-яшиқни қўшиб чатиб сафсата сотдилар.\nЎн олтинчи асрдаёқ буюк инглиз дараматурги Киристофер Марло томонидан “Соҳибқирон Темурман” трагедияси ёзилиб, Лондонда ҳар йили театр мавсуми шу асар билан бошланиши одат бўлганига қарамай, ўзимизда Буюк ватандошимизни ёмонлаш билан овора бўлинди. Ҳатто, Иброҳим Мўминовдек ғайратли олимнинг, марксизм, ленинизм мафкурасини муқаддима қилиб, Амир Темурни Оврупони икки марта ҳужумдан сақлаб қолган қилиб сифатлаб, унинг ҳақида илиқ сўз айтиши ҳам мустамлакачиларга ёқмади. Улар ўзимиздаги думлари ёрдамида И. Мўминовни тазйиққа олдилар.\nХудди, ана ўша сотқинлар “Гулистон” журналида “Темур тузиклари” чоп этила бошлаганда, Соҳибқиронга қарши янги ҳужум уюштирдилар. Асарнинг таржимони марҳум Алихон тўра Соғунийга туҳматлар қилдилар. Таржимани уюштиришда, уни “Гулистон” журналида чоп қилишда жонбозлик кўрсатган ёзувчи, марҳум Рустам Раҳмонни ва таҳририятнинг бошқа аъзоларини қувғин қилишди. Бугунга келиб ўша шаввозлар Соҳибқирон Амир Темур маддоҳларининг биринчи сафида турибдилар. Улар худди 20-30 йил муқаддам ҳеч нима юз бермагандек,ўзларини фидойи қилиб кўрсатмоқдалар.Улар гўё Соҳибқирон шаънига лой чапламаганлар, гўё ҳалол тарихчи олимлар йўлига тўғоноқ қўймаганлар. Замон ўзгариши билан улар устиларига қўй терисини ёпдилар. Бу ҳам етмаганидек, “Соҳибқирон Амир Темур тарихини фақат мен яхши биламан”, деган даъво билан яна бошқа олимларни бу соҳадан суришга уриндилар. Лекин илмий омонат маддоҳлик эмас, ҳақиқатни талаб қилади. Бугунги кунда бир думалаб маддоҳга айланиб қолиш ҳам илмий омонатга хиёнат бўлади. Балки, омонатга хиёнат қилмай, илмий асосда, ҳужжат ва далилларга суянган ҳолда тарихни тўғриликча таҳлил қилмоқ керак. Жумладан, Амир Темурга ҳамда у қурган давлатга ана ўша асосда баҳо бериш лозим. Мутахассислар бу вазифани аста-секин бажарадилар, деган умиддамиз. Зотан ҳозир бу муҳим ишнинг бошланғич босқичида баъзи илмий баҳслар пайдо бўлмоқда. Мулоҳаза қилинишича, ана ўша баҳсларда Амир Темурнинг ҳаёти ва фаолиятидаги турли қирраларни ёритишга ҳаракат бўлмоқда. Аммо, энг муҳим нарсалардан бири-Соҳибқироннинг Ислом динига бўлган боғланиши ва ундан келиб чиқадиган таҳлиллар ҳақидаги баҳслар келажакка қолдирилаётганга ўхшайди. Биз энди ана ўша муҳим мавзу ҳақида сўз юритмоқчимиз.\nАмир Темурнинг Исломга боғланиши ва шахсияти\nСоҳибқирон Амир Темурнинг ҳаёти ва фаолиятини тўлалигича ўрганиш, таҳлил қилиш юртимиз тарихидаги, энг муҳим босқичлардан бирини ўрганиш ва таҳлил қилиш демакдир. Чунки, Амир Темур юртимизнинг асл фарзанди ўлароқ энг катта шуҳрат қозонган подшоҳ ҳисобланади. У қурган давлат Мовароуннаҳр еридаги энг катта, энг қувватли ва марказлашган ҳамда ривожланган давлат ҳисобланади. Албатта бундай шахс ва давлатнинг тажрибасини ўрганиш фойдадан ҳоли бўлмайди. Ўз ўзидан “Амир Темурга қайси омилларга суянган ҳолда бундай салтанат қуриш насиб этди, экан?” деган савол пайдо бўлади. Маълумки, ҳар қандай давлатнинг асосини ҳоким билан маҳкум, яъни, подшоҳ билан фуқаро орасидаги алоқа ташкил қилади. Ўз фуқароларининг меҳру-муҳаббатини қозонган, уларнинг ҳурмат ва эзозига сазовор бўлган подшоҳгина муҳташам ва ҳар тарафлама ривожланган салтанат қуриши мумкин. Албатта фуқароларнинг меҳру-муҳаббатини фақат уларга зулм ўтказиш, уларни доимий қўрқинчда ушлаб туриш ёки аскарий куч ҳамда миршабу жаллодлар ёрдамида қозониб бўлмайди. Бунга замон ва маконлардаги кишилар иттифоқ қилганлар. Фуқароларни рози қиладиган подшоҳ бўлиш учун уларнинг руҳий ҳолатига, дунё қарашига, эътиқодига, инсонларни, хусусан ҳокимларни баҳолашдаги қўядиган талабларига жавоб бера оладиган шахс бўлиши лозим. Соҳибқирон Амир Темурнинг Мовароуннаҳрдек қадимдан Ислом юрти бўлиб келган заминда, унинг ўз дини билан фахрланиб келган мусулмон аҳолиси билан ҳамкорликда, ўша даврнинг табири билан айтганда, етти асосий омиллардан бири Ислом омили эди, десак муболаға бўлмас. Бу фикрни ҳақиқатга яқин ёки ундан йироқ эканини билиш учун Амир Темурнинг ҳаётида Исломнинг тутган ўрнига мухтасар назар ташлаб чиқайлик.\nАмир Темурни отаси маҳалладаги бошланғич мадрасага берганда у энг ёш талаба эди. Лекин, ёшлигига қарамай ақл закавоти ва ўткир зеҳни билан ҳаммадан ажраб турар эди. У берилган вазифаларни зудлик билан ёдлаб олар, мударрислар томонидан берилган саволларга ҳаммадан кўра пухтароқ ва ақллироқ жавоблар берар эди. Мударрислар унинг ақлига, ўткир зеҳнига қойил қолишар эдилар. Улар Темурнинг отасига, ўғлингиз бизда бор илмни олиб бўлди, энди уни биздан кўра пешқадамроқ устозга беринг, деб маслаҳат беришади. Амир Темур жуда ёш чоғида, уч йилда Қуръони Каримни тўлиқ ва пухта ёд олди. У Аллоҳнинг китобини шу даражада ёд олдики, ҳозиргача Амир Темур қилган тажрибани бошқа одам қила олган эмас. Амир Темур ҳар бир сурани аввалидан охиригача бехато ўқиганидек, охиридан аввалигача ҳам, яъни тескарисига ҳам бехато ўқир эди. Бу иш ҳеч ким томонидан рағбатлантирилмаса ҳам, Соҳибқироннинг қанчалик пухта қори эканини кўрсатиб турувчи далилдир. Қадимдан қорилар мусулмонлар оммаси томонидан қанчалик эзозланиши ҳаммага маълум. Энди ўша эзозга сазовор қори, давлат бошлиғи бўлса, халқнинг унга бўлган ҳурмати қанчалик бўлишини билиб олавериш мумкин.\nАмир Темур фақат Қуръони Каримни ёдлабгина қолмай, балки унинг маъносини ҳам жуда яхши билар, бошқа илмларни ҳам пухта эгаллаган эди. Айниқса, фиқҳ илмида шуҳрат қозонган эди. Бу эса, ўз навбатида унинг обрўсига обрў қўшар, халқ оммасининг у кишига бўлган иззат, эҳтиромини яна ҳам ортдирарди.\nЭнг муҳими, Амир Темур оғзида эмас, ҳақиқатда, гапда эмас, амалда чин мусулмон эди. Унинг ўзи мустаҳкам исломий ақийда соҳиби бўлиши билан бирга, бошқаларнинг ҳам бу ақийдага путур етказишга йўл қўймасликка ҳаракат қиларди. Амир Темур машҳур шоир Ҳофиз Шерозийни кўпчилик ичида, илмий мажлисда, баъзи байтларини ўқиб, ақийдага зарарли эканини айтиб, танқид қилгани маълум ва машҳур. Бу эса, Амир Темурга мусулмон шахс, олим сифатида вазифа бўлса, подшоҳ сифатида ҳам вазифа, ҳам обрў келтирар, халқ оммасининг унга бўлган муҳаббати, эҳтироми ва итоатини ортдирар эди.\nАввал айтганимиздек, Соҳибқирон оғзида эмас, амалда мусулмон эди. У мусулмон шахс сифатида диний таклифларни тўлиқ адо этарди. Амир Темурнинг олим эканини, диний талабларини ўз шахсида амалга оширишини унинг ашаддий душманлари ва танқидчилари ҳам тан оладилар. Уларнинг такидлашларича, Соҳибқирон вақтида намозини ўқиб, рўзасини тутар, ёлғон сўзламас, ҳаром ичкилик ичмас, ҳаром юрмас, аҳдини бузмас эди. Амир Темур ўз ҳаётининг энг танбанлик билан ўтган даврида, айшу ишратга берилган деб васф қилинган пайтида ҳам шариатга хилоф иш қилмаган. Албатта Ислом динининг ҳукмларига амал қилиш ила Амир Темур аввало ўзининг бандалик бурчини адо этар, Аллоҳ таоло томонидан шоҳ бўлсин, гадо бўлсин ҳар бир бандага фарз-вожиб этилган амрларни бажарар эди. Шу билан бирга бу исломий сифатлар унинг халқ ўртасида обрўсини ортдирар, ҳукмини мустаҳкамлашга омил бўларди. Мисол учун намозни олиб кўрайлик. Мусулмон жамиятида бенамоз амалдорлар мусулмонлар оммаси томонидан ҳеч қандай иззат эҳтиром топа олмаган. Рўза ҳам худди шундай. Рўза тутмайдиган шахс мусулмонларнинг эътиборини қозониши мумкин бўлмаган.\nЁлғон гапириш эса, нафақат мусулмонлар, балки барча бошқа халқларга ҳам ёқмаган. Ёлғончилик ҳамма замонларда, ҳамма маконларда, ҳамма халқлар томонидан ёмон кўрилган сифатдир. Бу сифат ўз соҳиби шоҳ бўлсин, гадо бўлсин обрўсини туширган. Айниқса, эл-юрт ичида мартабага, обрўга эга бўлган кишиларнинг ёлғон гапиришлари алоҳида ноқулайлик туғдирган. Ёлғончилик сифати, айниқса мусулмонлар орасида қаттиқ қораланган. Мусулмонлар ичида “Ёлғончи-Худонинг душмани”, деган гап қадимдан бўлиб келган. Ёлғончилик Соҳибқирон ёд олган Аллоҳнинг каломи Қуръони Каримда қайта-қайта танқид қилинган. Пайғамбаримиз томонидан қаттиқ қораланган. Шунинг учун ҳам Амир Темур мусулмон шахс сифатида ёлғон гапирмаган. Бу унга гуноҳни четлашда ёрдам бериши билан, халқ оммаси ичида обрўсини ортдирган, дўсту-душманнинг унга бўлган эътирофини кучайтирган.\nҲаром ичкилик ичиш ва ҳаром юриш, яъни зино ҳам шунга ўхшаш, ҳамма томондан қораланади. Ҳатто, бу нарсалар ҳаром ҳисобланмаган халқлар ичида ҳам, давлат бошлиқларининг бу ишларга қўл уриши қаттиқ қоралаган. Шунинг учун ҳам мазкур ишларни қилганларнинг халқ ўртасида обрўси тўкилган. Ислом шариатнинг бу икки ишни қатъиян ҳаром қилгани ҳаммага маълум ва машҳур. Шундан келиб чиқиб, қадимдан мусулмонлар ичида майхўр ва зинокорларга таҳқирлаш назари билан қаралган. Уларга обрў-эътиборга эмас, жазога сазовор шахслар сифатида муносабатда бўлинган. Аҳдга вафо қилмаслик ҳам ҳеч кимга, ҳеч қачон обрў келтирмаган. Бу ёмон сифат айниқса мусулмонлар орасида, қаттиқ қораланади. Чунки, Қуръони Каримнинг, Пайғамбар саллоллоҳу алайҳи васаллам суннати мутаҳҳараларининг ҳукми шу. Албатта, ҳаром ичимликлар ичмаслик, ҳаром юрмаслик ва аҳдга вафо қилиш сифатлари Амир Темурнинг ўз фуқаролари олдида обрўсини ҳаддан зиёда оширар эди. Биз Соҳибқироннинг кўпчилик тарихчилар томонидан эътироф қилинган баъзи исломий сифатлари ҳақида тўхталдик. Бу бошқалар қатори Амир Темурдаги яхшилик сифатлар ҳам унинг дини Ислом туфайли эканини кўрсатади. Бу билан биз Амир Темур айбсиз эди, унинг шахсияти фақат баркамол сифатлардан иборат эди, демоқчи эмасмиз. Лекин, у кишининг дўсту душманлари эътироф қилган сифатларини Пайғамбаримиз саллоллоҳу алайҳи васалламнинг: “Вафот этганларингизнинг яхши сифатларини эсланг”, деган ҳадисларига амал қилиб эсламоқдамиз. Шу билан бирга Соҳибқироннинг ҳукмдаги муваффақиятларида ушбу сифатлар асосий омил бўлганлигини таъкидлаб ўтмоқчимиз. Чунки шахсий сифатлар ҳар бир нарсада таъсирли экани ҳаммамизга маълум.\nАмир Темур ва унинг жамиятдаги исломий алоқалари Соҳибқирон Амир Темур Исломни фақат шахс билан Аллоҳ орасидаги яширин алоқа деб қарамаган. Балки, у Ислом ижтимоий алоқаларида ҳамма нарсадан устун туриш лозим эканлигини яхши тушинган. Шунинг учун у киши, ўз яқинларини, фуқароларини доимо Исломни ўрганишга, унга амал қилишга чақирар эди. Бу маънода Амир Темур ўзига яраша, подшоҳ-даватчи эди. Соҳибқироннинг фарзандларига, яқин кишиларига Ислом динини тинмай ўрганиш, унга амал қилиб яшаш зарурлиги ҳақидаги насиҳатларини тарихчилар кўплаб келтирадилар. Шунингдек, у киши ўз амалдорлари, аскарлари ва фуқароларини ҳам шунга даъват қилар эди. Биргина мисол келтирайлик. Бир куни, саҳрода ҳарбий машқ ўтказилаётганида қор ёғиб қолади. Машқларни тўхтатишга тўғри келади. Шунда, Амир Темур ўз одамларини чодирга тўплаб туриб, ким Қуръони Каримдан қор ҳақидаги оятни топиб берса, бир миқдор олтин мукофот беришини эълон қилади. Одамлар чодирларга тарқалиб, кун бўйи Қуръон ўқиш билан овора бўладилар. Сўнг Соҳибқирон уларни қайта тўплайди ва Қуръони Каримга алоҳида эътибор ила ёндашмасликда танқид қилади. Қуръони Карим иссиқ, қор ёғмайдиган ўлкада нозил бўлгани учун унда қор ҳақида оят бўлиши мумкин эмаслигига эътибор бермаганларини эслатади. Уларни Қуръони Каримга, Ислом динига ихлосини кучайтиришга чақиради ва турли диний саволларига жавоб беради.\nАмир Темурнинг жамиятдаги исломий алоқалари ҳақида гапирар эканмиз, Ислом динида айнан шу алоқаларни ривожи учун жорий қилинган жамоат ва жума намозларига бўлган муносабатини айтиб ўтишимиз лозим. Соҳибқирон доимо жамоат намозидан қолмасликка ҳаракат қилар эди. Худди шу мақсадда доимо ўз юришларида кўчма масжид олиб юрар эди. Қаерга бориб турсалар, махсус кишилар дарҳол ўша кўчма масжидни ўрнатишар ва ҳамма бирга Амир Темур бошчилигида жамоат билан намоз ўқишар эдилар. Соҳибқирон ўз сафарларидан бирида Бишравейҳ номли шаҳар билан танишиш учун ўша ернинг раҳбари Ҳусайн ибн Исҳоқ билан юрган пайтида намозга азон айтилади. Ҳусайн ибн Исҳоқ бориб жамоат билан намоз ўқиб келишга изн сўрайди. Шунда Амир Темур мен ҳам жамоат билан намоз ўқийман, деб бирга жўнади.\nБошқа бир жойга жума куни борилади. Жума намози яқинлашишига қарамай одамлар кўринмаётганини сезган Соҳибқирон таажжубга тушиб, ўша ернинг диний раҳномасини олиб келишга амр қилади. Салла кийган бир кишини олиб келадилар. Амир Темур ундан, аҳоли қайси динга этиқод ва амал қилишини сўрайди. У одам мусулмончиликка, деб жавоб беради. Амир Темур, “намоз ўқийсизларми?”, деб сўрайди. У, “ҳа ўқиймиз” дейди. Амир Темур, “бугун Жума, аммо ҳеч ким кўринмайди, нима, Жума намози ўқимайсизларми?”, дейди. Ҳалиги одам “ҳар ким ўз уйида ўқийди”, деб жавоб беради. Шунда Соҳибқирон гап нимада эканлигини тушуниб етадида, ҳалиги одамни дин орқали қорин тўйғизишни одат қилиб олганликда айблаб, анча койийди. Аллоҳ Жума намозини жамоат билан ўқишга амр қилганини айтиб, Қуръони Каримдан бу ҳақидаги оятни ўқиб тушунтиради ва азон айтдириб, ўзи одамларга Жума ўқиб беради. Албатта, бунга ўхшаш ишлар ва тасарруфлар Жаҳонгир султоннинг обрў, ҳурматига ҳурмат қўшар ва мусулмон халқнинг ишончини яна ҳам кўпроқ қозонишига сабаб бўлар эди.\nАмир Темурнинг жамият ва фуқаролар билан алоқасининг асосий қисми уламолар орқали бўлар эди. У киши уламоларни ҳаддан зиёд ҳурматлар эди. Номи уламо бўлса, ўзига яраша тақдирлар эди. Бу борада амирнинг ўзлари амал қилган аҳли сунна ва жамоа мазҳаби уламолари бўлиши шарт эмас эди. Шийа, рофизий мазҳаблари ҳатто насроний ёки бошқа динларнинг уламоларини ҳам тақдирлар эди. У киши Султония насоралари бош роҳибини ўз ҳузурига чорлаб меҳмон қилгани, Роҳиб унга қаттиқ гап сўзлар айтиб кўпчилик орасида беодоблик қилса ҳам ҳурматини жойига қўйгани маълум ва машҳурдир. Амир Темур уламоларни зиёратини канда қилмас, уларга саҳийлик билан мукофот ва ҳадялар берар эди. Қаерга борса, машҳур ва ўзи китобини ўқиган уламоларнинг вафот этганлари бўлса, қабрини ҳам зиёрат қилар эди. Соҳибқирон томонидан уламоларнинг эҳтиром қилишининг яна бир кўриниши, уруш бўлган жойларда яшайдиган уламоларнинг уйига кирганларга омонлик берар, уларга тегмас эди. Амир Темур олим киши сифатида ўз давридаги китобларни ўқиб ва таҳлил қилиб борарди. Ана ўша ўзи китобини ўқиган уламоларни тирик бўлсалар ҳам, ўлик бўлсалар ҳам ҳурматларини жойига қўярди. Бир вақтлар шайх Муҳаммад Шабистонийнинг китобини ўқигани учун, айбдор бўлсалар ҳам унинг юртдошларига тегмади ва юртини вайрон қилдирмади. Соҳибқирон Фирдавсийнинг “Шоҳнома”сини ҳам ўқиган эди. Унинг юртига борганда қаровсиз қолиб кетган қабрни излаб топиб зиёрат қилади. Буюк жаҳонгир Амир Темурнинг уламоларга бўлган бундай муносабатлари у киши олим бўлгани учун, зар қадрини заргар билади, маъносидаги тасарруфигина эмас эди. Мусулмонлар оммаси ичида уламоларнинг обрў эътибори ҳаммага маълум. Оддий мусулмонлар ҳамма нарсадан кечиб бўлса ҳам, уламоларнинг ҳурматини қилади. Доимо уларнинг фатвоси ва гапи ила иш кўради. Шу маънода уламолар эътиборини қозонган ҳоким учун халқнинг иззат-эҳтиромига сазовор бўлиш осондир. Амир Темур ана шу омилдан унумли фойдаланарди.\nСоҳибқирон қаерга борса, албатта ўша ернинг уламоларини тўплаб, илмий мажлис ўтказарди. Уларга турли саволлар бериб, илмий савияларини синаб кўрар, долзарб масалаларини муҳокама қилар эди. Деярли ҳар бир мажлисидан уламолар Амир Темурнинг илмига, ақл-заковатига, одобига ва уламоларнинг таъсири бор ҳамма жойларда Амир Темурнинг обрўсини янада ошишига, ўша ердаги халқларнинг У кишига муҳаббатини мустаҳкам бўлишига олиб келар эди.\nБуюк Жаҳонгир, улкан империя соҳиби, катта олим Амир Темур камтарин инсон ҳам эди. У илмий музокароларда ўзи билмайдиган масала чиқиб қолса, ёки фикрнинг нотўғрилиги аён бўлса, дарҳол қабул қилар, ҳақ йўлни танлар эди. Хуросоннинг Бишравейҳ деган жойида намозга азон айтилганда одамлар кийимларини алмаштириб, яхшисини кийиб масжидга кетаётганини кўриб, бир дўкондордан, “нима учун бундай қилаяпсизлар?”, деб сўрайди. Шунда у киши: “Эй Амир, биз Аллоҳнинг “Аъроф” сурасидаги (31-ояти)га амал қилаяпмиз”, дейди. Соҳибқирон имтиҳон қилмоқчи бўлиб у кишидан оятнинг маъносини сўрайди. Дўкондор оят маъносини тўғри айтиб беради ва Аллоҳ ушбу оятда, бизларга “ҳар масжид ҳузурида зийнатингизни олинг”, демоқда бу намозни гўзал ҳолатда ўқинг, дегани, биз шунга биноан кийимларимизни алмаштирмоқдамиз”, дейди. Амир Темур, мен ҳофизи Қуръон бўлсам ҳам, фақиҳ бўлсам ҳам буни мулоҳаза қилмаган эканман, энди қароргоҳга бориб кийимларимни алмаштириб келай, дейди.\nАмир Темур Дамашқда ўша вақтниг машҳур уламоларига таклиф юбориб, катта йиғилиш ўтказди. Бу йиғилишда ўша даврнинг атоқли олимларидан, Имодиддин Мағрибий, Сирож Искандарий, Баҳоуддин Ҳалабий, Инб Халдун, Низомиддин Шомий ва Арабшоҳ кабилар қатнашадилар. Амир Темур йиғилиш аввалида уламоларни қутлаб, уларнинг ҳар бирига алоҳида саволлар бериб синаб кўради. Сўнгра асосий масалага кўчиб, Қуръони Карим оятларини нозил бўлиш тартибига кўра қайта ёзиб чиқишни таклиф қилади. Уламолар бу масалани бир неча кун баҳс қилишиб, охири ҳозирги тартибни ўзгартириб бўлмайди, деган қарорга келишади ва буни охирги йиғилишда Амир Темурга етказишади. Соҳибқирон ўз фикрини қувватлаб уламолар билан тортишади. Кейин эса уламоларнинг гапларидан қониқиш ҳосил қилиб, ўз фикридан қайтади ва Қуръон оятлари тартиби доимо ўз ҳолида қолажагини ҳаммага эълон қилади.\nБундай тасарруфлар албатта Амир Темурнинг обрўсига обрў қўшар, мусулмонлар оммасининг унга бўлган муҳаббатини зиёда қилар эди. Шубҳасизки, юқорида зикр этилган нарсалар Амир Темурнинг давлатчилик борасидаги улкан ютуқларига асосй омил бўлгандир.\nАмир Темур ва Исломий ҳукм\nШубҳасиз, Амир Темур қурган давлат соф исломий давлат бўлган эмас. Соф исломий давлат тўрт халифалар даврида ва юзинчи ҳижрий йилларда қисқа муддат халифа бўлган Умар ибн Абдулазизнинг даврида бўлганлиги Ислом оламида маълум. Ундан кейин бу давлатнинг соф исломийлиги бузилиб, оилавий мулкка, меросхўрликка айланган. Вақт ўтиши билан кўпроқ бузилиб бораверган. Ўз замонасининг одами сифатида Амир Темур ҳам ўзи қурган давлатда ўша замоннинг услубларидан фойдаланади. Шу билан бирга ўша давр таомули ва ўз илмига биноан исломий омиллардан ҳам фойдаланади. Унинг салтанатининг муваффақиятларида айнан ушбу исломий омиллар асосий рол ўйнаган бўлса ажаб эрмас.\nАмир Темур Исломнинг ҳамма динлар ва тузумлардан устун эканлигига тўла ишонган мухлис инсон эди. У бу маънода, ҳамма мазҳаблар-динлар ҳам бир, деган Жалолиддин Румийни танқид қилади. Таассуб жиҳатидан эмас, илмга ва тажрибага суянган ҳолда Исломнинг устун эканлигини таъкидлайди. Соҳибқироннинг фикрича, Ийсовий мазҳаб-яъни хиристиан дини фақат охиратга эътибор беради. Мусовий мазҳаб-яъни яҳудий дини, эса фақат бу дунёга эътибор беради. Ислом эса, ҳам бу дунёни, ҳам у дунёни ўз ичига олгандир. Шунинг учун ҳам у киши Исломга қўлидан келганича амал қилишга ҳаракат қилади.\nАввало, Амир Темур эътиқод масаласида маҳкам туради. Аҳли суннат ва жамоат ақийдасини маҳкам тутар, турли бузғунчи фикрларни қаттиқ қоралар эди. Соҳибқирон ўз юришлари давомида дуч келган турли динларга эътимод қилувчилар билан гаплашар, уларнинг эътиқодлари ҳақида сўрар ва хатоларини баён қилар эди. Турли бузуқ мазҳабларга нисбатан ҳам шундай йўл тутар эди. У киши эътиқодни соф бўлиши, турли бидат-хурофотлар бўлмаслиги тарафдори эди. Бунга бир мисол келтиришимиз яхшидир.\nАмир Темур Шерозга юриш қилганда у ернинг амри Султон Шоҳ Мансур Музаффарий, шаҳардаги эски масжидга кириб олиб Амир Темур устидан ғолиб бўлишини тилаб ўтираверади. Соҳибқирон эса унинг юртини эгаллаб олади ва бу тасарруфини танқид қилади. Амир Темурнинг фикрича фақат дуо билан иш битмайди. Агар фақат дуо билан иш битадиган бўлса, Пайғамбаримиз саллоллоҳу алайҳи васаллам дуо билан иш битирар эдилар. Аммо, У зот саллоллоҳу алайҳи васаллам дуо қилиш билан бирга аскар тўплаб, совут кийиб, қилич қалқон олиб жангга кирганлар.\nАмир Темур ўз тасарруфларини Қуръони Карим оятлари ва Пайғамбаримиз саллоллоҳу алайҳи васалламнинг суннатларига тўғри келган жойларини эслатиш билан Қуръон ва суннатга мувофиқ иш кўришга ҳаракат қилганини баён қилади. Амир Темур урушлардан бирида, ким шайх Ҳисомиддин Сабзаворийнинг уйига кириб олса, омон қолади, деган амрни чиқарди. Мазкур шайх Ҳисомиддин Сазаворий шийа бўлган. Соҳибқироннинг унинг уйига кирганлар омон бўлади, дейиши эса Шайх учун катта обрў эди. Табиийки, ўша давр ўлчовига кўра, бир шийа одамга нима учун шунчалик ҳурмат, деган савол пайдо бўлади. Амир Темур буни Пайғамбаримиз саллоллоҳу алайҳи васалламнинг қилган ишларига мослаб қилганлигини баён қилади. Пайғамбаримиз саллоллоҳу алайҳи васаллам Маккаи Мукаррамани фатҳ қилган кунлари, ким Абу Суфённинг уйига кирса омон қолади, деб эълон қиладилар. Абу Суфён ўша пайтда мушрикларининг бошлиғи эди. Шундай бўлса ҳам Пайғамбаримиз саллоллоҳу алайҳи васаллам унинг уйини омонлик жойи деб эълон қилдилар. Мен, бир шийа одамнинг уйини омонлик жойи десам нима бўлибди, дейди.\nШунингдек, Амир Темур Ислом ҳукмига амал қилувчиларни кўрса ҳам жуда мамнун бўлар эди. Бу нарса айниқса Хуросон жанубидаги Бишравейҳ шаҳрига бўлган муносабатида яққол кўринади. Соҳибқирон у шаҳарга яқинлашганда уни йўл четида содда кийинган бир неча одам кутиб олади. Амир Темур улардан “Шаҳарнинг амири ким?”, деб сўрайди. Улар, амиримиз йўқ, ўзимиз қўлимиздан келганича Қуръону суннатга амал қилиб яшамоқдамиз, дейишади. Бу гап Соҳибқиронни қизиқтириб қолади-да, шаҳар билан яқиндан танишишга қарор қилади. У ернинг Имоми Ҳусайн ибн Исҳоқ билан биргаликда ҳамма нарса билан яқиндан танишиб чиқади. Аҳолининг барчаси ёшу қари, эркагу аёл илми бўлиб, ўқиш ёзишни биладиган, бўш вақтини илмга сарфлайдиган бўлади. Ҳамма ҳалол меҳнат билан машғул бўлади. Амир Темур уларга олтин берса, ҳурмат қилганинггиз учун раҳмат, аммо бу тиллоларга ҳожатимиз йўқ, ўзимиз ишлаб топганимиз етади, дейишади. Аҳолининг раҳбари, имом Ҳусайн ибн Исҳоқ ҳам қўлига кетмон олиб деҳқончилик қиладиган бўлади. Унга Амир Темур бир от совға қилса узр айтиб олмайди, от мина олмайман, эшак миниб ўтганиб қолганман дейди. Бу нарсалардан хурсанд бўлган Амир Темур шароит билан янада яқинроқ танишади. Соҳибқирон бир дўкондорнинг аёл харидорга нарса тортиб бераётиб “Вой луллил мутаффифин”-“Торозудан уриб қолувчиларга вой бўлсин” оятини ўқиганини эшитади. Аёл кетганидан кейин бориб дўкондордан,” ўзинг ўқиган оятнинг маъносини биласанми?”, деб сўрайди. У, биламан, деб, оят маъносини айтиб беради. Бир оз савол-жавобдан сўнг, дўкондор, торозу тортишда хиёнат қилиб қўймай, деб ҳар кимга бир нарса тортганимда шу оятни ўқиб тураман, дейди. Шунингдек, Амир Темур бир атторнинг олдидан ўтиб кетаётиб унинг “Вазинуу бил қистосил мустақийм” яъни, “Ва адолат тарозуси ила вазн ўлчанглар” оятини ўқиганини эшитиб қолади ва ўша аттор билан ҳам юқоридаги ўхшаш суҳбат ва савол-жавоблардан сўнг Амир Темурга кўпгина ўзини хурсанд қиладиган нарсалар аён бўлади.\nБишравейҳда қулф ва қаровул йўқ экан. Одамларни Исломга амал қилиб яшаганлари учун бунга эҳтиёж йўқ экан. Шунингдек, қози ҳам йўқ экан. Ёши улуғ бўлиб қолган Ҳусайн ибн Исҳоқ бировнинг сўкишганини ёки уришганини эслай олмаслигини айтади. Бу ерда оила бузилиши-талоқ ҳам, бировнинг ҳаққини тортиб олиш ҳам йўқ экан. Бу ҳақиқатларни билиб Амир Темур ниҳоятда хурсанд бўлади. Қуръон ва суннатга амал қилиб яшаётган бу мухлис мусулмон аҳолини тақдирлашга қарор қилади. Амалдорларини тўплаб мажлис ўтказади.\nБишравейҳни “Дорул илми вал омон” деб элон қилади. Мадомики, Темур хонадонига мансуб ҳокимлар бор экан бу шаҳардан хирож олинмайди, ҳеч ким, ҳеч қандай баҳона билан бу ерга ҳужум қилмайди, деб фармон чиқаради.\nМана шунинг ўзи ҳам Амир Темурнинг Исломга, Қуръон ва суннатга амал қилиб яшашни қанчалик улуғлашини кўрсатиб туради. Амир Темурнинг мазкур фармони ўша шаҳар аҳолисининг Қуръон ва суннатга амал қилиб яшаётганларини муносиб тақдирлаш бўлиши билан бирга, бошқа шаҳар ва қишлоқлар аҳолисини ҳам шундай яшашга тарғиб қилиш ҳамдир.\nМазкур таҳлиллардан кўриниб турибдики, буюк ватандошимиз, улуғ Мовароуннаҳр салтанатининг қурувчиси, Соҳибқирон Амир Темурни ўзи раҳматига олган бўлсин, Қолганларни ҳидоят қилсин.


ЎзА - АҚШда Ўзбекистон байроғи кўтарилади\nАҚШда Ўзбекистон байроғи кўтарилади\n08.01.2018 08:36 Чоп этиш версияси\nЕнгилмас профессионал боксчимиз Шоҳжаҳон Эргашев (11 0, КО 11) навбатдаги жангини 2018 йилнинг 12 январь куни АҚШнинг Нью-Йорк шаҳридаги «Турнинг Стоне Cасино Ресорт» аренасида америкалик Сони Фредриксонга (18 0-0, КО12) қарши ўтказади.\nМамлакатимиз шарафини муносиб ҳимоя қилиб келаётган Шоҳжаҳон Эргашев ўзининг ушбу жангга қандай тайёргарлик кўраётгани ҳақида ЎзА мухбири билан суҳбатлашди.\n– Америкалик рақибингиз ҳақида нима дея оласиз?\n– Сони ёш бўлишига қарамасдан жуда тажрибали боксчи. У бугунга қадар 18 жанг ўтказиб, уларнинг ўн иккитасида муддатидан аввал ғалаба қозонган. Унинг ўнг қўл зарбалари бироз кучли.\n– Жангларга Нью-Йорк шаҳрида тайёрланаман. 12 январь куни бўлиб ўтадиган баҳсга доимгидек техник ва тактик, тезкорликни оширувчи машқларни бажармоқдаман. Нафақат боксда, балки спортнинг барча турларида спортчининг жисмоний ҳолати яхши бўлиши керак. Бунинг учун эса тинимсиз меҳнат, ғалабага бўлган интилиш жуда муҳимдир. Мен бўлажак жангга тайёрман!\n– Фаолиятингиз давомида 11 жангни нокаут билан ютгансиз. Бу юксак ғалабаларини қўлга киритишингизга нима далда бўлади?\n– Аввало ғалабага бўлган иштиёқим ва боя айтганимдек тинимсиз меҳнат. Шунингдек, онамнинг ва бошқа яқинларим, халқимизнинг ишончи ва уларнинг дуолари менга далда бўлади. Ҳар бир жангдан олдин Ўзбекистонимиз шарафини янада юксалтиришни ўз олдимга мақсад этиб қўяман.\n– Келгусидаги режаларингиз?\n– Энг катта мақсадим профессионал бокснинг ярим енгил вазн тоифасида чемпион бўлиш. Шунингдек, барча спортчиларимизнинг юксак ғалабаларга эришишини хоҳлайман.